AIS Suja Ka jingshisha (Truth) ka long kaba donkam ha ka jingim uwei pa uwei u briew ne ka briew, ka jingshisha ka long ka hok kaba tyngshain kat ka sngi. Ka jingshisha ka long kaba lieh (Truth is white) bad kaba paw (Truth is transparency). Kumta uwei pa uwei uba don ka jingshisha u pynsngur ialade.         Dei na kata ka ruh ka daw ba u Jisu u ong    Lada phi iai sah ha ka ktien jong nga, phi long ki synran jong nga da shisha . Ka ktien u Jisu dei ka ktien jong u Blei namar u Jisu u ong u khun jong u Blei. Bad lada u briew u ngeit bad iaisah ha ka ktien u Blei, kin long ki khun u Blei bad ki synran jong u Jisu (Christ followers). Kane ka jingong kam dei tang ia ki Jiw hynrei ia ki Jentil ruh kumjuh lada kin ngeit bad kohnguh ia u Blei.         Lada ki briew baroh kin ngeit ha u Khun u Blei bad iaisah ha ka ktien jong u, kin sa ithuh ia kata ka jingshisha, namar u Jisu u long  Ka jingshisha  kumta ka long kaba donkam katta katta ban iaineh ha ka ktien u Blei ban pule ia ka da ka jingsngewthuh (read the Bible with understanding) namar ka Bible ka dei ka ktien u Blei bad ha ka ktien u Blei, u don u Blei, kaei kaei baroh ba ka ktien u Blei ka kren, ki long kiba shisha. Kumta kiba ngeit ki sngewthuh ia ka Bor jong ka namar ka don ka Bor ha ka, ka bor u Blei kein. Kumta ka ktien u Blei ka long ka jingshai, ka jingshisha bad ka Bor ruh.        U Jisu u la wan sha kane ka pyrthei ban wallam ia ka jingshisha bad ka jingshai ia ka pyrthei ba dum hapoh ka pop bad u soitan, namar la kha tang shisien ha ka doh ki dang long ki mraw u soitan bad ka jingshisha kam don ha ki. Hynrei u Jisu u la wan ban long u jingshai bad u jingshisha ba kaba dum bad ka jingbym shisha kan phet sha jngai.  Bad phi ioh ithuh ia kata ka jingshisha, bad kata ka jingshisha kan pyllait noh ia phi  Mathainos 8:31-32.       U Jisu u long ka jingshisha, bad kita kiba ngeit bad kohnguh ia ka ktien ka jingshisha bad leh ruh ha ka, kata ka jingshisha kan pyllait ia phi, ong ka ktien u Blei.        Dei na kane ka daw ba u Jisu u kren ha ki Jiw ha kato ka por, namar kaei kaei kaba ki leh bad ngeit, ki long tang ki bym shisha suda. Ki la mane thala ia u Blei, ki la shu ia pyndep niam pyndep rukom tang ban iohi ki briew, katba ka jingshisha kam don ha ki. Ka ktien u Blei kam don ha ki, ki iaid ha ka jingdum ha kata ka niam kaba hikai pateng la pateng kat kum ki kpa tymmen jong ki hyndai.        Ki Jiw kim ithuh ia ka jingshisha jong ka ktien u Blei bad kim ithuh ruh ia u khun u Blei (Jisu) hynrei ki kyntait ia u ba u dei uta u Messiah jong ki. Ka jingshisha ka long    Ba u Jisu u la wan sha la ki jong (Ki Jiw), kita kiba dei la ki jong, kim pdiang ia u  Ioannis 1:11. La kha ia u Jisu na ka jaid Jiw ha Israel ha Bethlehem ka ri Judia. Hynrei ki Jiw ki kyntait pat ba u Jsu u dei uta ba la phah da u Blei ban long u syiem jong ki ban long u Messiah jong ki, ka daw ka long ba kim tip ia ka jingshisha ka ktien u Blei. Aiu ba la kren da ki Prophet hyndai, ki Jiw te kim ngeit, ki leh ia kaei kaei kaba pyrshah ia ka mon u Blei ki iaid tang ha ki niam ki rukom jong ki bad mane bleithaw kat haba jan ba lap.        Kaei kaba jia ka long ba ki Jiw kim ngeit ha kata ka jingshisha, ki sahnarphna pynban ia u Messiah jong ki bad kyntait ba u dei u Khun u Blei namar ka jingshisha kam don ha ki ne ka ktien u Blei kam don ha ki. Ha ka por ba u Jisu u shah sahnarphna ki Jiw ki pyrta    To sahnarphna sahnarphna ia u  Ioannis 19:6. Bad halor Diengphna la thoh    U JISU U NONG NAZARETH, U SYIEM KI JIW  Ioannis 19:19.        Kaei ba la jia ia ki Jiw ka long, la pynsakma ia ki sha kylleng ki ri ka pyrthei naduh u 70 AD na ka daw ba kim tip ia ka jingshisha ba u Jisu u la kren ha ki, bad ba kim mon ruh ban leh ia kata ka jingshisha, hynrei ha ka mon lajong. Dei tad haduh u 1948 AD ba u Blei u la shah pat ia ki ban ioh pat ia la ri lajong ka Israel kein. Kata ka mut ba ki Jiw ki la kyntait ia u Syiem jong ki ki la kyntiat ia ka jingshisha (Truth), ki la sakma kumba 1878 snem sha kylleng ka pyrthei.        Kane kajuh ka ktien ba u Jisu u la kren kam kren tang ia ki Jiw hynrei ia kiwei pat ruh ki jaid bynriew ka pyrthei ba lada kin kyntait ia ka jingshisha jong ka ktien u Blei, ka mut ki kyntait ia ka jingim lajong, namar kane ka ain kam wan na u briew hynrei na u Blei kein. Na kata ka daw u briew u donkam ban tip ia ki jingshisha ka Bible ka ktien u Blei namar don ka bor bad ka jingshisha ha ka. Ka jingshisha ka ktien u Blei ka long kaba tyngshain palat ia ka sngi, bad ka sngi ha ka kam juh sep.  Ka bneng bad ka khyndew kin leit noh, hynrei ki ktien jong nga kin ym leit noh satia . ong u Blei, Mathainos 24:35.        Ym lah ban len, ba ka jingshisha ka ieng la ka long hangno hangno, bad ka hok u Blei ka ieng bad tyngshain. Ka ktien u Blei u la kren ka iaineh wat lada ki jingkylla ki wan ha bneng bad ha khyndew. Kaei kaba ka ktien u Blei ka kren, ka long kumta namar  U Blei um dei u briew ba un lamler  Jingkhein 23:19. Kumta ki riewstad (scientist) mynta ki pynshisha (Proof) ba kaei kaba ka Bible ka kren ki long kiba shisha katkum ki jingshem (discovery) jong ki haduh mynta.        Te namar kata, ong u Jisu    Lada phi ithuh ia ka jingshisha (ka ktien u Blei), kata ka jingshisha kan pyllait noh ia phi  Ioannis 8:32.        Lada u briew u ngeit ha u Khun u Blei bad ha ka ktien jong u, ha ki jingshisha ka ktien ba u Blei u la kren, kata ka jingshisha kan pyllait ia u na ki bor ka pop, na ki ksuid bad u soitan, namar ka jingshisha ka ktien u Blei ka ieng shaduh ki bymjukut. Amen.


Shillong: Ki lad khubor, ki iathuh ba kawei ka bos night super, ka la kem ding hynnin ka miet ha Ratacherra, kaba don ha East Jaintia Hills District. Ka jingkem ding, ka long kaba la jubor haduh katta katta, ha kaba ka bos, ka la ing khong khait ha katei ka jingbam shngiam ka ding. Katei ka kali, ka dei kaba don ia u number  AS 24 C 2977 kaba wan na Silchar ka la kem ding  pur sha kawei ka trok kit dewiong kaba ieng hangtei hajan bad ha  ing briew ruh.  La iathuh ba ka jingjia ka dei ha ka por 8.30, 9.00 baje hynnin ka miet.  Donbok ba ym don mano mano ba iap ne mynsaw na katei ka jingjia.


Shillong:  Kum shi bynta ban rakhe ia ka jingdap 150 snem ka sngi kha u Mahatma Gandhi, ka BJP Meghalaya lem bad ka ri, kin leit ban pynlong ia ka jingleit pynbna paidbah sha man ki shnong ha nongkyndong. Kane ka prokram kan sdang naduh ka 2 tarik Risaw 2019 haduh ka 31 tarik Kyllalyngkot 2020.  Haba kren halor kane ka jingthmu, u president ka BJP u bah Shibun Lyngdoh u la ong ba ha kane ka jingrakhe ia ka sngi kha u Mahatma Gandhi, ki MLA, ki dkhot ka State Executive Committee kin iaid da ka kjat sha kylleng ki shnong ka jylla ban batai bniah halor ki skhim ba la pyllait da ka sorkar pdeng.   U bah Shibun u la ong,  Ki MLA bad kum juh ki nongkitkam bad ki dkhot ka executive committee ka party kin hap ban pyndep ia ka jingiaid kjat kumba 150 km hapoh kine ki lai bnai ha kaba ha ka shi sngi, ki dei ban iaid kumba 5 km lane 10 km khnang ban lah ban ioh batai bniah ia ki skhim ka sorkar pdeng sha kumba 6 tylli ki shnong ha ka shi sngi.              U la ong ba ki bun ki paidbah ka jylla khamtam ha ki thainn nongkyndong kim da don jingtip halor ki skhim ba la pyllait da ka sorkar pdeng bad khang ba kin ioh jingmyntoi na kine ki skhim na ka liang ka party ka la pynkhreh ban pynlong da kane ka prokram naduh u bnai ban wan.


Shillong: Kum shi bynta ban kyntiew  a ka Sur Tynrai jong ka Jaitbynriew, ka Hyn iewtrep Youths  Council (HYC) Soh ong Circle myn hynnin ka sngi ka 28 tarik Nailur, 2019 ka la pynlong  a ka Jing akop Rwai Kynhun na ki skul ba pher ba pher kiba don ha ka thain  Nongkseh, Soh ong bad Weilyngkut.   Ha kane ka sngi la wan  a shim bynta shit rhem na ki skul ba pher ba pher kaba la pynlong ha Soh ong Indoor Sport Stadium. Ha kane ka jing  akop Rwai halor ka phang  Kumno ban kyntiew  a ka Imlang Sahlang   a ka nam lah duh la  oh rah da ka Soh ong Higher Secondary School,  a ka kyndan ba ar la  ohrah da ka Soh ong Presbyterian Secondary School bad  a ka kyrdan ba lai la  oh rah da ka Tlong-um am Secondary School, Weilyngkut.    Haba kren ha kane ka sngi na ka liang jong u President, Samla Purningstar Shabong ula ong ba ka Jaitbynriew kaba kren beit da ka kyntien lajong ka dei ka Jaitbynriew kaba la shai, ka jaitbynriew kaba la shemphang bad ka jaitbynriew kaba don jingkyrmen ha ka pateng bad ruh u la ong ba ki samla ki dei ban sngewthuh ba ka jing long shai, jinglong stad bad ka jing long ba la kiew sha phrang kam dei eh kata ka jing nang ban kren phareng hynrei ka shong eh ha ki kam ba bha ba ki leh ban kyntiew sha phrang ha ki liang baroh.       Haba phai pat sha ka jing bun ki samla kiba la ngop noh ha ki jingdih pynbuiaid, ula pynpaw  a jingbyn iaw ha kaba ka la pynjot pynpra bad pynsniew dur shi katdei eh  a ka longing longsem, ka imlang sahlang bad ruh  a ka Jaitbynriew. Ula kyrpad ruh  a ki skul ba kin  atrei lang bad ka Seng ban kyntiew bad pynbha  a ka imlang sahlang ha kiba bun ki bynta namar ba ki skul ki don ka bor ba khraw kumno ban hikai bad kumno ban sai  dur  a ka imlang sahlang.    Ha kane ka sngi la  oh ruh ka jingkren na u Samla Joplang Kharna or uba long u kongsan ha kane ka sngi bad uba long ruh u Assistant Education Secretary jong ka HYC Central Body. Na ka liang jong u Samla Joplang Kharna or, ula ong ba kum ki samla ki dei ban long kiba skhem, kiba  aineh ha ki kam jong ki bad ula ong ruh ka bor ban sai dur  a ka imlang sahlang ka shong eh ha ki khun samla namar ka jaitbynriew ka donkam kyrkih ban sei shibun ki riew donsap, ki riew len lade bad kiba lah ban  eng hala ki jong ki kjat khnang ban im ka Jaitbynriew.


Shillong:  Ka Sein Jaintia Women s Wing Shillong kan pynlong  a ka jingpynkhuid shnong ha ka 2 tarik u Risaw 2019 naduh ka por 6.45 baje mynstep  ryngkat bad ka jing atrei lang bad ki Dorbar Shnong jong ka Lumdiengjri, Lama Villa, Qualapatty bad Wahthapbru.   Yn   asnoh kti lang sa ka BBS College bad ki skul kumjuh ruh bad ka North Shillong Development Society, baroh kin  a kynduh lang ha Sein Jaintia Hall, Shillong. Kane ka long ka kyrwoh Kong Minimon Laloo ka Publicity Secretary, Sein Jaintia Women s Wing, Shillong.


Shillong:   Ka samla San waka Surong kaba bat ia ka nam lahduh ka Miss Meghalaya 2018 ka la leit ban iakhun ia ka Miss Teen India ba pynlong da ka Glamanand Entertainment Ltd, kaban long ha ka Jaipur ha ka 23 tarik Nailur 2019.  Ka lahduh na kane ka lympung kan mih khmat ia ka India sha ka Miss Teen International bad Miss Teen World. Ha kane ka jing iakhun ki don 30 ngut kiba iashim bynta na kylleng ka ri India. Ka samla Sanwaka Surong ka la ioh rung sha kane ka lympung namar ba ka la jop ia ka Miss Meghalaya Title 2019 ba pynlong da ka Meghalaya Tourism Youth Development Society ryngkat ka jingiatreilang bad u T7 News Channel.


Ka sorkar Bangladesh, ka la mynjur ban shalan 500 ton ia ki dohkha hilsa, kum ka jingsngew burom ia ka jingrakhe durga Puja ha India, ka ban sdang ha ki khyndiat sngi ban sa wan.  Ka dohkha hilsa, ka dei ka dohkha kaba ka la khang ban shalan shabar ri. Ka dohkha hilsa, ka dei kaba ki Bengali, ki bang bha bad ka jingdawa, ka long kaba jur shi katdei, ha kaba katei ka dohkha, ka la duna jur ha kine ki sngi ha Bangladesh.  Ha u snem 2011-2012, ka jingshalan ia ka dohkha hilsa sha India, ka poi sha ka  Tk 3 billion, hynrei ha u nailar 2012, la khang ban shalan ia katei ka dohkha shabar Ri. Ha ka jing leit jngoh ia ka Dhaka, ha u snem 2015, ka Mamata Banerjee, myntri rangbah ka West Bengal, ka la iakren bad ka Sheikh Hasina, myntri rangbah ia Bangladesh, ba kan weng noh ia ka jingteh kyndon ban shalan ia katei ka dohkha; hynrei ka Hasina, ka ong ba ka India, ka dei ban ai pahuh ruh ia ka um lyngba ka wah Teesta bad hangta ka Bangladesh, kan sa shalan ia ka dohkha hilsa sha India.  Ka jing pynmih dohkha hilsa ka long haduh 75 percent na Bangladesh, na kaei kaba ki pynmih ha pyrthei bad katei ka dohkha, ka la ai kam ia 2 million ngut ki briew.  Ka dor jong ka dohkha hilsa ka shongdor naduh T.600 bad haduh T.1,000 tam shi kilo ha iew.


Shillong: Na ka liang jong ka NEFIP ka kynnhun synrop jong ki sengbhalang ki jylla ka Dong shathie Lam mihngi, kaba la mih khmat da ka Confederation of Mehgalaya Social Organisation (CoMSO) na Jylla Meghalaya kan pynlong ia ka shong kyllain mongor (Sit in  Protest) pyrshah ia ka citizenship amendment bill (CAB)  ha ka 3tarik u Risaw 2019 naduh ka por 11.00 baje mynstep haduh 5 .00 baje janmied ha syndah u Mot Kiangnongbah (Barik) shillong. Ia kane ka jingpyrshah paidbah (public protest) yn pynlong ha baroh kiwei ka jylla jong ki thainn shathei lammihngi (North Eastern Region) kum ka dak ban pyrshah ia ka jingkren u Amit shah, u Himanta Biswas Sarma bad ia kiwei ki nongialam ka BJP  ba ka BJP kan wanrah biang ia ka CAB, ha ka dorbar parliament ban wan. Kane ka jingleh ka BJP ka long ka jingiuh roit ia ki jaidbynriew Trai Ri ka thainn shatei lam mihngi, wat la bun bun sien ki la pynpaw ba ki pyrshah ia kane ka bill.   Na ka liang ka CoMSO ka buh ia ka jingkyrpad ia  baroh ki trai muluk ka jylla Meghalaya naduh ki sengbhalang, ki Dorbar Trai Ri, ki Riewrangbah, ki longkmie, ki long kpa, ki samla bad baroh lang ba kin Sngewbha ban wan lang ban snohkti ban pyrshah ia ka citizenship amendment bill.


Shillong: Halor ka jingthmu jong ka Star Cement Pvt. Ltd ban pynlong  a ka jingpynsngew paidbah ha ka 19 tarik u Risaw 2019 ha shnong Brichyrnot ban khlong  a u mawshun na kawei ka par mawshun kaba don ha shnong Brichyrnot, ka United Hynniewtrep Movement (East Jaintia Hills Districts)ha ka shithi ba la phah sha u Chairman jong ka Meghalaya State Pollution Control Board (MSPCB) ba la soi kyrteng da u Yoomeki Kyndait, President UHM-EJHD bad u Rimi Dkhar, Secretary UHM-EJHD ki la pynpaw ka jingpyrshah halor ka jingthmu ka Star Cement ban khlong  a u mawshun na ka par kaba don ha shnong Brichyrnot kaba hap ha ka Elaka Narpuh East jaintia Hills District.  Katkum ka shithi, kine ki nongialam ka Seng ki la ong, lada ailad  a ka Kompeni ba kan khlong  a u mawshun kan don ka jingshah ktah  a ki khlaw kiba don ha ki thain  Narpuh bad kumjuh ruh  a ka wah Lukha kaba don ha Sonapyrdi, kan don ruh ka jingktah  a ka mariang.   Lada ailad ban khlong  a u mawshun, kan ktah ruh  a ka lyer,  a ki jingthung jingtep bad ktah ruh  a ka koit ka khiah jong ki briew,  ong ka seng ha ka shithi ba la phah sha ka Meghalaya State Pollution Control Board (MSPCB). Ka UHM ka la kyntu  a ka MSPCB ba kan pynsangeh noh  a kane ka jingpynsngew paidbah ne ka Public Hearing kaba la thmu ban pynlong ha ka 19 tarik u risaw 2019 bad kyntu ruh ba dei ban khanglad  a kane ka jingthmu ka Star Cement ban khlong  a u mawshun na Brichyrnot.


Shillong:  Ka kyrtong shimet ban iakhun ha kane ka elekshon shiteng samoi na Shella, ka Kong Grace Mary Kharpuri ka la pynpaw ka jingkmen ba ki paidbha ka Shella konstitwensi kin sa ailad ia ka kum ka longkmie ban long ka MLA ha kane ka kynti.  Ka Kong Grace ka la thep kyrteng myn hynnin ka sngi kum ka kyrtong shimet ha SDO (civil) bah L Kynjing, bad la synran lang da u kurim jongka, u bah Donkupar Massar nalor ki nongkyrshan. Haba kren sha ki lad pathain khubor hadien ba la thep kyrteng, ka kong Grace ka la ong,  Nga  ngeit ba ia kane ka jaka ba thylli, ka Shella kan jied noh da ka longkmie ha kane ka kynti bad ki paidbah ki la ithuh ia  nga, ym shuh da ki rangbah . Ka Kong Grace ka dei ka MDC kaba la jop na ka Congress ha kane ka elekshon MDC ba la dep hynrei ka la mih noh hadien ba kam shym la ioh tiket ban iakhun na Shella. Ka la kyntait ba kan don ka jingktah ia ka kum ka kyrtong shimet namar ba kam ioh tiket na ka party Congress bad ka la kam ba ka long pynban kum ka jingkyrkhu.  Kam don jingktah eiei ia nga namar ba ka jingbym ioh ia ka tiket na ka Congress ka long pynban kum ka jingkyrkhu namar ba ki don ki nongialam ka Congress ki wan ban ai jingkyrshan ia nga bad nga i ba kam don ka jingktah ia nga bad ka dei ka jingkyrkhu pynban bym ioh ia ka tiket , ka la ong. Ka la pynpaw ia ka jingsngew skhem ba kan poi sha ka thong ha kane ka kynti hadien ba ka la ialeh teng ha u snem 2013.   Nga long skhem ba ngan jop ha kane ka elekshon shiteng samoi namar ba kum kawei ka MDC kaba la mihkhmat la lai sien ia ka Nongshken, ka Shella ka donkam ia ka jingkylla, ia ka surok kaba sniew haduh katta katta. Naduh 2013 ba nga wan iakhun nga iohi ba ki surok kim don jingkylla bad kane ka la buh jingeh ia ki paidbah ha ka roi   ka par , ka la ong.


Shillong:  U kyrtong ka Congress na Shella u bah Batyngshain Laitmon Ryngnga u la kam ba ka jingiakhun ha kane ka elekshon shiteng samoi ha Shella, kan ka jingkyrmen ia u namar ba ha ka elekshon MDC ba la dep, u la shah rem salit tang 200 vote tam ha u kyrtong ka UDP u bah Teinwel Dkhar.  U bah Batyngshain u la thep kyrteng myn hynnin ka sngi ha ophis u SDO (civil), Sohra bah L Kynjing hapdeng ka jingwan synran ki nongialam ka party kynthup katto katne ki MDC ka KHADC.   Ha kaba iadei bad kane ka elekshon ban wan, nga la iakhun ia ka MDC ha kane ka elekshon bad ka jingiakhun jong nga kam long ia u bah Teinwel hynrei ka jingiakhun jong nga ka long bad u Dr Donkupar Roy namar ba u la trei shitom bha ia u bah Teinwel. Nga la shah rem tang 200 vote tam bad nga shah rem tang na ka thainn khappud hynrei na ki jaka Khasi nga la jop , la ong u bah Batyngshain. U la ong ba u don ka jingkyrmen ha kane ka kynti ban poi ha ka jingjop.  Nga kyrmen ba ha kane ka kynti ngan ioh ia ka jingjop . U la ong ba ka jingioh vote jong u ha ka MDC na kane ka thainn Shella, kan ktik ia ki paidbah na ka thainn Umniuh, Nongjri bad kiwei kiba hap ha ka Nongshken konstitwensi ha ka MDC, ba kin ai ka jingkyrshan khamtam ba ka Shella ka kwah ia ka jingkylla. Ha kajuh ka por, u bah Batyngshain u la kyntait ba ka jingmih madan ka kong Grace M Kharpuri ban iakhun naba ka duh tiket na ka Congress, kan nym ktah satia ia u namar ba ka dei ka mon laitluid jongka. Halor ka jingkylli ba kan ktah nem ia u hadien ba ka Kong Grace ka la mih noh na ka Congress ban iakhun ia ka elekshon namar ba kam ioh tiket, u bah Batyngshain u la ong,  Nga sngew burom ia ka kong Grace Kharuri, kaba la mih hadien ba la duh tiket.  Ka jingmih jong ka, kam nym ktah. Shi bynta ka jaka ka Shella knstitwensi ka don ha Nongshken konstitwensi kaba don  4000 vote bad 25 hajar ka don sha thainn Shella konstitwensi, bad ngim don eiei ban ong ia ka jingmih jongka bym ioh tiket, ka dei ka mon laitluit hynrei na ka liang jong ngi long skhem ban jop ha kane ka sien ba mynta namar ba ka vote kaba kham bun ka don sha ka thainn Shella kaba nga ruh nga khlain bha ha ka MDC . Ha kane ka jingthep kyrteng u bah Batyngshain la wan synran lang ruh u bah Wilfred Khyllep uba khlem tiket na ka Congress nalor ki MDC ka party na KHADC. U la ong ba u Dr Donkupar u la leh katba la lah ka bor hynrei um nym kren ia kaba la leit hynrei yn kren ia kaba shakhmat ha kaba ka Shella ka donkam shibun ki jingdonkam kum ka surok, skul bad kiwei ki kam pynroi.  Lada ki paidbah kin pynjop ngan iakhun ban pynbha bad ban pynioh ia ka surok sha ka thainn kaba long u budlum ia ka roi ka par , u la bynrap.


Nongpoh: Ha ka jingjia aksiden kaba la jia mynta ka janmiet ha ka por 7 baje eiei ha Umling, uwei u rangbah briew uba la tip kyrteng kum u Kynsai Mawiong na ka shnong Umling, u la duh noh ia la ka jong ka jingim bad khlad hashen, hadien ba u la shah iuh ha kawei ka trok 12 shaka kaba don ia u number WB-67-3400.       Ka jingtip kaba la ioh lum da u nongthoh khubor, la iathuh ba katei ka trok, kaba kiew na Guahati sha Shillong, hynrei haba la poi ha katei ka jaka, ka la kum iuh ia utei u Rangbah tad haduh ba un da khlad noh hashen. La ioh jingtip ba ka daw hi kaba la pynlong ia utei u rangbah ba un shah iuh ha katei ka trok, ka dei namar ba u nongniah jong katei ka trok um shem la iohi ia utei u Rangbah, namar ha katei ka por ki don bun ki kali kiba ieng thied jingthied harud jong katei ka jaka bad utei u rangbah u la mih na jan jong kitei ki kali, kaba la pynlong ia utei u nongniah trok ba um iohi bas kum iuh ia utei u Rangbah briew.


B. Mukhim Ka National Register of Citizens (NRC)      ka dei ka Register lane ka record ha  kaba la pynrung ia ka kyrteng jong baroh ki nongshong shnong (Citizens) jong ka ri India. Ia ka NRC la leh nyngkong erh ha ka snem 1951 hadien ka census jong katei ka snem. Hynrei ia ka NRC ym shym la up-date satia ban punrung ia ka kyrteng jong kito kiba hiar pateng ne ia kito kiba la ioh long  nong India katkum ki kyndon jong ka Citizens Act, 1955.       Ka jingrung kyrthep ki mynder ri sha kane ka thainn ka la sdang naudh ka snem 1950 da ka jingwan tuid jong ki phetwir na East Pakistan hadien ka jingpyn-iakhlad (Partition) ia ka India bad Pakistan. Ha ki snem 1964-65 ka la don biang ka jingwan tuid jong ki na ka daw jong ka jingkulmar ha katei ka ri. Ka jingwan tuid jong ki phetwir na East Pakistan ka la jia ha ka snem 1971 na ka thma ba la tip ruh kum ka Bangladesh Liberation War ha kaba ka India ka la iarap ia ki riew kieng atiar jong katei ka ri ha ka thma jong ki pyrshah ia kaPakistan ban ioh ia ka jinglaitluid .       Katei ka jingrung kyrthep jong ki mynder ri ka la wanrah ia ka jingiakhih beh mynder kaba jur ha ka jylla Assam ha ki snem 1979-1985 hapoh ka jingialam jong ka All Assam Students Union (ASSU) bad ka All Assam Gana Sangram Parishad (AAGSP), ka sorkar ka la khot iakren ia kitei ki seng bad la iasoi ruh ia ka soskular ba la tip kum ka Assam Accord ha ka 15.8.1985 hapdeng ka sorkar Pdeng, ka sorkar jylla bad kitei ki seng. La ia mynjur ba ia kitei la kiba  wan rung sha Assam ha ne shuwa ka 24.3.1971 yn ithuh ia ki kum ki nong India hynrei ia kito kiba wan hadien katei ka tarik yn beh noh.      Ia ka jingdawa ban up-date ia ka NRC la leh nyngkong eh da ka AASU ha ka snem 1990. Hynrei kane ka kam la iaid sha khmat hadien ba la shimti ia ka da ka Supreme Court ha ka snem 2013 halor ka Petition ba ka file da ka Assam Public Works (APW), kaba dei kawei na ki seng trei-mon-sngewbha ha katei ka jylla. Ka Supreme Court ka la bthah ia ka sorkar Pdeng bad jylla ban pynkhreh ia ki jingdonkam baroh na ka bynta ban sdang noh ia kane ka kam (NRC Up-date).      Kumta ka jylla Assam ka dei ka jylla kaba nyngkong eh ban up-date ia ka NRC. Ha ka 30 tarik u July, 2018 la pynmih ia ka final draft NRC ha kaba kumba 40 lak na ki 3.29 klur ki nong apply kim shym la don kyrteng ha ka final draft NRC bad ka Supreme Court ka ai lad ia ki ban file complain bad objection. Hynrei don tang 36.27 lak na ki 40 lak kiba la file complain bad ka jingkylli kaba mih namarkata, ka long shano ki la jah noh ki 3.73 lak?. Ha ka 31.8.2019, ka pynmih ia ka final list jong NRC, Assam bad don haduh palat 19 lak ki bym don kyrteng ha kane ka Final List hynrei la ailad pat ia ki, 120 sngi ban challenge ia kane ha khmat ki Foreigners  Tribunal. Kawei pat ka jingkylli kaba mih hangne ka long hato baroh 19 lak kin leit buhai shnong ha kitei ki Tribunal ne shano kin leit?      Ka Meghalaya ka dei ka jylla kaba suk tam ia kitei ki mynder ri ban rung namar bun ki daw:- Ka jylla Meghalaya ka don u pud u sam uba jrong bad ka jylla Assam shi lynter ha ka bynta ba shaphang shatei bad sha mihngi. Ki don ruh shibun ki surok bah bad ki surok rit kiba pyniasoh ia kine ki jylla artylli.Ka jylla Meghalaya ka don ia ka Infiltration Branch jong ka tnad pulit bad ka la buh ruh bun tylli ki Infiltration Check Gate na ka bynta ban khanglad ia ka jingrung tuh jong ki mynder-ri bad kane ka long katkum ki kyndon jong ka Foreigner s Act, 1946. Hynrei kumba ka paw na ki kotkhubor, kine ki Infiltration Check gate ki long kiba lait lan namar ba, da ki hajar ngut ki mynder ri la ioh ban kem da ki seng bhalang ha kylleng ki jaka na ka daw ba kim don ia ki kot ki sla kiba biang ban pynshisha ba ki dei ki nong India.Ka jingbym don jong ka ILP system ka la pynlah ia ki mynder ri ban rung tuh sha ka jylla Meghalaya da kaba ia shong lang ha kijuh ki kali bad ki nong India. Ka jingwan jong ki nong jngoh kai pyrthei ka long da ki spah kali shi sngi bad kane ka buh jingeh ia ki pulit ha ki Infiltration Check-gate, iano ban check bad iano ban pyllait. Lada la don ka ILP system pat, ka checking jong ki tang ia ki ILP Permit na baroh ki bar-jylla ka la biang ban ioh kem ia ki mynder ri.Ki don bun ki shnong khappud bad ki jaka sor, ia kiba la buhai shnong da ki para jait para khong jong ki mynder-ri bad kiba lah ruh ban ai jaka rieh ia ki. Kan long kaba eh shibun, namarkata, ban ithuh kino kiba dei ki nong-India bad kino pat ki mynder-ri bad ia kane lah ban leh tang da kaba shim jingkhein thikna ia baroh ki nongshong shnong bad ia kane lah ban leh tang da ki bor sorkar.Ha ki enrolment-drive ba la leh da ka Election Commission ban pynrung kyrteng thymmai ha ki Electoral Roll, ngi iohi ba ki heh-paid kiba pynrung kyrteng thymmai, kham bun na ki, ki dei kiba la rangbah. Kane ka pynshisha ba ki dei kiba dang shu wan, namar ba kiba la rangbah te, ki la dei ban pynrung kyrteng naduh kham mynshuwa. Kiba pynrung kyrteng thymmai namarkata, kin dei tang kito kiba dang shu kynjoh ia ka 18 snem, lait noh iwei-ar hangne hangtai. Ka Election Commission, ha ka jingsngew jong uba bun balang, kam dei satia ban buh target katno ban pynrung kyrteng thymmai, namar ba, tang ka jingpynsngewthuh paidbah (awareness campaign) ka la biang eh. Ngin ia peit khyndiat, kumno ka NRC Assam bad ka jingiohlad jong ki heh-paid ban rung ban mih laitluid sha ka jylla Meghalaya, kan ktah ia ka jaidbynriew rit-paid jong ngi, ia kaba u Myllung Soso u khot  Ka jaidbynriew ba tang shi-troh  bad u la maham ruh ba lada ngim kyndit bynriew noh mynta  Ka Umsaw kan tyllep :-Ha ka census, 2001, la pyni ba ka jingdon jong ki tribal baroh ha K & J Hills ka long 12,63,655 bad la antad ba u paid 7 trep u don kumba 10 lak tam. Ha ka census 2011, ym shym la ioh ka jingkhein kaba thikna, katno u tribal u don. Hynrei lada shim ba ka jingkiew ha ka jingdon briew jong u paid 7 trep ka long haduh 20% ruh, ka jingdon briew jong u kan poi tang 12 lak tam.Ha ka 27.8.2019, ngi la ioh ba pule ia ka khubor ba ka jingwan jong ki nongjngoh kai-pyrthei (Tourist) sha ka jylla Meghalaya ha ka snem 2018 ka la palat ia ka 12 lak. Tang ka jingwan jong ki ha katei ka snem ka la iaryngkat bad ka jingdon briew jong ngi.Ha ka final NRC Assam, don haduh 19 lak lak tam ki bym don kyrteng na ki 329 lak ki nong aply. Ha ka 24.6.16 pat ngi la ioh ban pule ia ka khubor ba ka jingdon briew jong ka Ri Bangladesh ka long 1589 lak. Ki Hindu ki dei kiba bun briew tam napdeng ki rit-paid ha Bangladesh ki don 170 lak.Ka jingdon briew jong ka Ri India pat kumba long mynta ka la palat ia ka 1.3 billion (13,700 lak) kane ka mut ba ka jingdon briew jong ngi ha Ri India ka long tang 0.09 %  Ka jingwan tuid kyrthep jong ki heh-paid, namarkata, ka buh jingma haduh katta katta ia ngi ka jaidbynriew kaba  tang shi troh  (i) na ka jingshah tyllep (ii) ia ka jinglong kyrpang jong ngi bad (iii) ia ka jinglong trai jong ngi halor ka khyndew ka shyiap.  Ka sorkar Nongwei (Phareng) ka la iohi lypa ia katei ka jingma bad ka la pynjari ia ki artylli ki ain (a) ka BERF 1873 (ILP) bad (b) ka Foreigner s Act, 1946. Katba ki sorkar lajong pat (Sorkar MUA bad ka sorkar MDA) ki la kyntait ban pyntreikam ia ka ILP bad kim shym la pyntreikam pyrkhing ia ki kyndon jong Foreigner s Act 1946 la ka long ha kaba talasi-mynder ha ki Infiltration Check-gate ne ha kaba kem bad pynshitom (prosecute) ia ki. Ka sorkar, ha ka jaka ban kem bad pynshitom, ka la shu pynphai kylla noh pynban ia ki sha ki jaka na kaba ki wan. Kine khlem pep kin sa wan na kiwei pat ki lynti.


Nongpoh: Halor ka jingsniew ka surok na Umden sha Umtrai, kaba dei ruh ka surok kaba ki paidbah ki la shem jingeh ban pyndonkam ha kaba iaid ba ieng lyngba jong katei ka surok, na ka liang ka RBYF, Umtrai Circle, ka la hapoh 13 sngi ia ka sorkar jylla, ba ka dei ban maramot noh mardor ia ka surok kaba don ia ka jingjngai tang kumba 7 km.              Haba iadei bad katei ka surok sniew bad kaba la shah ieh bein ha ka sorkar, na ka liang nongialam ka RBYF, Umtrai Circle ha ka jingialam u General Secretary, u Bah Wanphai Lyngkring lem bad ki dkhot, ki la leit ban kynduh ia u Executive Engineer ka PWD Umsning Division, ha kaba ki la ioh ia ka jubab ba ka daw halor ka jingbymlah ban maramot ia katei ka surok, ka dei namar ba ka sorkar jylla kam don pisa.               Haba kren sha ki Nongthohkhubor, u Bah Wanphai Lyngkring, u la ong ba ka seng ka dap da ka jingbitar ban iohi ba ki paidbah ki kynduh mawsiang ha ka leit ka wan lyngba katei ka surok bad dei na katakadaw kaba la ia ki nongialam ka seng ba kin leit kynduh ia ki ophisar ka tnad PWD.              Namarkata, halor katei ka surok kum ka seng, ngi aipor ar taiew ia ka sorkar jylla lyngba ka tnat PWD ba ka dei ban maramot mardor noh ia katei ka surok, lym kumta lada ka sorkar ka leh mynthi ka seng kam banse ban shim da kiwei pat ki lad kiba kham tyngeh, bynrap utei u nongialam ka RBYF.              Ha kajuh ruh ka por, na ka liang ka seng ka kyntu ruh ia u MLA ka Nongpoh bad u MLA ka Mawahti ba kin kren sha ka sorkar, na ka bynta ban iakren sha ka sorkar halor ka jingsniew katei ka surok, namar kumba ka long hi katei ka surok ka dei ka surok kaba pyniakynduh ia ka Mawhati bad Nongpoh, u la bynrap.


Shillong: La  khot la wer ia baroh ki para Samla  Khoraw Khyllot  All lyngam Youth, kaba kynthup ia ki Nongtrai, Digir, bad ki Muliang, na kylliang ki jaka bad ki shnong jong ka Jylla Meghalaya hi baroh kawei ba ngin don ka jingiakynduh lang 3rd Annual fresher s meet  All Lyngam Youths  Shillong unit ha ka 5 tarik Risaw  2019 ha Savio hall Dhanketi Shillong.   Ka por ban sdang ia ka program ka long 9 baje thik. Ka bai registration kan long 100 tyngka marwei. La kyrpad ia  baroh ki para Samla lyngam ban ia shimkhia bha ia ka por.          When we meet we grow  , ki lyngngam ki don sha West khasi hills  District bad South West khasi hills District,  ki don ruh sha khappud Bangladesh bad khappud Assam.  La ong shuh shuh ba  kane ka jingiakynduh lang, ba shisien shisnem kan iarap shibun  ban ithuh ithaw iwei iwei pat.  Lada donkam eiei ,  lah ban phone ha kine ki number harum.  Joiningstar Rongrin president :9366095204, Rebecca Marwein :8787427735, Daplin Hahshah General secretary:9774291416.


Nongstoi :  Kum shi bynta ban rakhe ia ka lyngkhuh sngikha ba 150 jong u kpa ka Ri u Mahatma Gandhi ka Nongstoi  Nature Club (NNC) ha ryngkat ka jingiasnohkti lang bad ka Nongstoi  Officer s Club, myn hynnin ka sngi ka 2 tarik u Risaw ki la pynlong ia ka prokram kaba la tip kum ka  E-Sngobha  lane ai sngewbha sha kito ki long  ing kiba duna ha ka  oh ka kot.  Ia katei ka jingialang ai sngewbha la ioh ban pynlong hapoh ka kynroh jong ka jinglehsbun (Wall of Kindness) kaba don ha Nongstoi  ha kaba u bah T. Lyngwa IAS Deputy Commissioner ka WKHD u la long kum u kongsan ha kaba u la ioh ruh ban sam ia ki katto katne ki tiar sha ki paidbah kiba ka NNC bad ka NOC ka la jied. Nalor u kongsan ha katei ka sngi la iadon lang ruh u bah C. Mawkon BDO ka Nongstoi  C&RD Block, u bah M. Diengdoh Extra Assistant Commissioner ka WKH, u bah Rodonald Majaw President ka NNC, bah R. Thongni Secretary NNC, u bah Sharai Hoojon uba la pyniaid ruh ia katei ka jingialang ki paidbah bad kiwei kiwei. Ki tiar kiba la ioh ban ai sngewbha sha ki long  ing kiba duna ka  oh ka kot ha katei ka sngi ki kynthup ia ki jai , ki juti, ki mar bam bad kiwei kiwei de bad ha katei ka sngi kala don ruh ka jingai sngewbha da ki tiar kiba kyrpang kum ki tiar na ka bynta ban shna ia ki pai khana sha kito ki long  ing ki bym kot bor.


Nongpoh: Shi bynta ban rakhe kyrpang ia ka Sngikha ba 150 u Mahatma Gandhi, ka Nongpoh Block Congress Committee (NBCC), hynnin ka sngi ka la rakhe ia katei ka sngi da kaba pynlong ia ka jingialehkai phutbol paralok (Friendly) hapdeng ki Youths Congress pyrshah ia ki Congress Parent s Body.   Ha ka jingialehkai kaba ki la pynlong ha madan ialehkai ka shnong Marngar, ka la long ruh ka jingialehkai kaba la pynshongshit eh ia ki paidbah, namar ka jingiakhun ka la long hapdeng ki samla pyrshah ia ki nongialam ba rangbah ka Congress ha Nongpoh.  Ia ka Parent s Body, la ialam da u Bah Mayraldborn Syiem, MLA ka Nongpoh, katba ia ka Youths Congress, la ialam da u Bah Balajied Ranee, MDC ka Nongpoh Constituency.  Ha ka kylla step jong ka jingiakhun, ki Parent s Body, ki la lah ban tam ia ka jingiakhun da kaba thep haduh 3-1. Haba bteng ka kylla miet, ki rangialehkai ka Youth Congress, ki la lah ban pynphai noh ia kitei ki kol kiba la shah thep, da kaba thep syndon haduh haduh 4 kol, kaba la pynlong ia ka Youths Congress ba kan pynliem da 5-3 pyrshah ia ki Congress Parent s Body.


Nongpoh:  Ki paidbah nongshong shnong ka Rongmesek, mynta ka sngi ki la mih paidbah ban pynkhuid ia katei ka shnong, kaba dei ruh kum kawei na ki shnong, kaba la sdang ban kiew ha ki kam jngohkai pyrthei ha Ri Bhoi District.   Ha kaba mih paidbah ban pynkhuid ja katei ka shnong, la iashimbynta naduh ki Longkmie Longkpa, ki khun samla lem bad ki khynnah skul kiba don ha katei ka shnong. La sakhi ruh da ka jingdon u Bah Albinus Timung, rangbab shnong ka Rongmesek, ki briew na ka Swaacchh Bharat Mission lem bad kiwei.   Shwa ban sdang katei ka jingpynkhuid shnong, kitei kiba la don ha katei ka sngi, ki la pynlong ruh ia ka jingiaiaid paidbah, kaba long ruh kum shibynta ban pynsngewthuh paidbah halor ka jingdonkam ka jingleh khuid. Ha katei ka sngi, la ioh jingkren na u Bah Albinus Timung, nangta ka Kong Bahun Basaiawmoit, district coordinator ka Swaacchh Bharat mission ka Umling Block lem bad kiwei.


Shillong:   U myntri rangbah ka jylla u Conrad K Sangma mynta ka sngi ula pyniaid ia ka jingkular ha phyllaw ka State Central Library, Shillong hapdeng ki khynnah skul bad kiwei ban long ki  nongiada ia ka mariang bad ban pynneh ia ka jingkhuid jingsuba.  Haba kren ha kane ka sngi, kaba dei ruh ka sngi lyngkhuh sngi kha ba 150 snem u kpa ka ri u Mahamtma Gandhi, u Conrad u la ong ba kawei ka nongrim jong u Gandhi ka long ban lehkhuid bad kane ka nongrim dei ban pyntreikam da ki paidbah baroh ban pynlong ia ka Meghalaya kaba khuid bad kaba lait na ka plastic.  Kawei ka nongrim u Mahatma Gandhi ka long ban leh khuid bad mynta ka sngi ngi la don shibun ki prokram ban pynlong ia ka jylla kaba lait na ka plastic ha ka jylla. Ki kynhun bapher bapher ki la iashim bynta ban pynthikna ba ki wah ki um bad ki sawdong sawkun kin long kiba khuid bad ba lait na ka plastic , la ong u Conrad. Ha kane ka sngi,  ka Deputy Commissioner ka East Khasi Hills ka la pynlong ia ka prokram. Ban rakhe ia kane ka sngi, ki kynhun bapher bapher ki la pynlong ia ka jingpynkhuid shnong, tam plastic bad ka jingmareh ruh ha ka nongbah.    U Myntri Rangbah u la iawer ia ki nongshnong ka jylla ba kin iamih shakhmat ban iashim bynta ban pynlong ia ka jylla Meghalaya kaba khuid bad ban iada ia ka mariang.


Shillong: Ka KSU South West Khasi Hills District ka phah ia kane ka kyrwoh ban pan jingshai na ka Garo Students  Union Khonjoy Regional Unit ba ki dei kiei ba kin ai notice maham ia ki trai jaka bad ki trai shnong Khasi ban nym shna ing ha la ka jong ka jaka ne ban pynsangeh iaki jingtrei ba la trei da ki trai jaka ha ka jaka lajong naduh Khonjoy area haduh Maheshkhola.   Ngi maham jur iaka GSU ban nym wan tuklar than ia ka kam khyndew kam shyiap bad ngi sngewthuh ba kane ka dei ka jingsdang jongki ban wanrah iaka jingsngewiapher Jaitbynriew  ong ka kyrwoh.   Ki dei kiei ma ki ban leh mynleh pyni iktiar.  Ngi ruh ngi don ka iktiar  ban ai hukum, hynrei ngi sngew ba ngim kwah ban wanrah ia ka mynsiem iapher Jaitbynriew hapdeng ki nongshnongshnong jongka jylla.  Ngi dawa iaka GSU Khonjoy Regional Unit ba ka dei ban pyrkhat arsien bad weng noh ruh mardor ia kine ki hukum ha shwa ba ngi ruh kum ka seng ngin hap ban pyrkhat da kawei ka lynti  ong ka kyrwoh ba la phah mynta ka sngi. Ka KSU, ka ong shuh shuh  Wat pyrshang tuklar ia ka kam khyndew kam shyiap, kumba ngim pat tuklar hi ruh ia ka kam khyndew kam shyiap jongki ha Ri lum Garo lem kumta ngim banse ban hap pynphai pat da ki kam halor kane ka jingleh jongki la ka long da kano kano ka kam ruh .  Ka KSU, ka kyntu ruh ia ki trai jaka Khasi ba kumba ka dei ka jaka jongki, kumta kim dei ban tieng ne syier, namar ka seng ka shim ka jingkitkhlieh ba pura bad ka don ha syndah jongki.  Ki trai jaka ba dei ki Khasi ki lah ban leh katba ki sngewbit ha jaka lajong khlem kano kano ka jingsngewtieng ne sngewsyier bad lada jia eiei, yn  banse ban hap pynphai kylla bad ka GSU Khonjoy Regional Unit ka hap ban shim ia ka jingkitkhlieh namar dei maka kaba sdang ia kaba kum kane ka jingsngew Jaitbynriew.  Kane ka dei ka jingmaham ba tyngeh ba ka GSU ka dei ban weng mardor bad wat sngewkhlain.  Ka jingsngap jar jongngi baroh shi katta ka dei ba ngim kwah ban wanrah iaka jingsngew iapher Jaitbynriew hynrei lada phi sdang ngi ruh ngi hap ban pyni da ka kam  ong shuh ka kyrwoh  na u samla Forwardman Nongrem President KSU South West Khasi Hills District.


Shillong: Ha ki 24 kynta ba ladep, ka jinghap slap ha Sohra, ka poi sha ka 77.2 millimetre bad ka bteng biang hi ban long ka jinghap slap kaba jur tam ha Ri Khasi Jaintia.  Katba ka jinghap slap, ha ka nongbah Shillong, ha ki 24 kynta ba ladep, ka long tang 16.7 millimetre bad ha Umiam lei, ka long tang 3.0 millimetre. Ka tnat peit mariang, ka iathuh ba ki 24 kynta ba ladep, kin dei ki kynta ba kan jur ka jingtied pyrthat kan jur bha bad kumjuh, kan don ruh ka jingtied leilieh.


Shillong:  Ka Meghalaya Boxing Association (MBA) ka la pynbna ia ki hyn iew ngut ki nongiakura ki ban mihkhmat ia ka Jylla sha ka jingiakhun jong ka BFI Elite (Senior) Men National Boxing Championship ka ban long ha Baddi, Himachal Pradesh ka ban sdang naduh mynta ka sngi Palei.  Kumta na ka liang ka MBA ka sngew ban kitbok kitrwiang ia kine ki nongiakura baroh ba kin ialeh bha bad kyrmen ruh ba kin ioh ban khur takma ia ka Jylla. Ki kyrteng ki nongiakura ka Jylla ki long Phiban Wallamkupar Soh   tun (46- 49kg), Shanborlang Marbaniang (52kg), Pynskhemlang L. Nonglait ( 57kg), Laitpharlin Hoojon (60kg), Subam Gurung (63kg), Arthur Cornelli N. Khongmawio (69kg) bad u Pinku Kalita (75kg). Ia kane ka kynhun la ialam da u Daniel Marbaniang bad u Teibor Kharkongor. Kane ka lympung kan kut ha ka 10 tarik mynta u bnai.


Shillong: Ha ka miet jong ka 2,3 tarik Risaw, ki riew runar, ki la rong tuh ia ka  motorcycle (ML-05R-9828) kaba dei ka jong U Bah  Kyntiewbok Lyngdoh Mawphlang na ka iing sah jongu ha  Dongkadiang, Nongmensong, Shillong.


Ka skul bah jong ka Jylla ka North Eastern Hill University(NEHU) ha ka 3 tarik u Risaw 2019 ka la pynmih ia ka jingpynbna ban pynkylla kyrteng noh ia ka Old Guest House sha ka   U Kiang Nongbah Guest House  bad ia ka New Guest House sha ka  Tirot Sing Guest House .    Kane ka long kum shi bynta ban ai burom bad pynsah nam ia ka kyrteng jong ki riewshlur jong ka bri u Hynniewtrep.


Shillong: Ka jingialehkai ba la long myn hynnin ka sngi ha Khliehtyrshi Stadium hapdeng ka Mookbu sc pyrshah ia ka Chiliang sc, ka la kut noh ha ka jingiakhaid.   Ha katei ka jingialehkai, ha ka kylla step ka ka Chiliang sc ka la ioh ban thep ia ka kol kaba nyngkong lyngba Arman Dkhar mar ia sdang ka jingialehkai. Ia ka kol kaba ar la thep da u Mark Rymbai ha ka minit kaba 7 bad ia ka kol kaba lai pat la thep biang da u Arman Dkhar ha ka minit kaba 21. Na ka liang ka Mookbu ruh kam shym la ailad satia, da ka jingtrei shitom ka la ioh ban pynphai shi kol lyngba u Bun War ha ka minit kaba 28, ia ka kol kaba ar ka la thep biang ha ka minit ka 35 lyngba u Binus Langshiang, kumta ha ka kylla step ka jingia thep kol ka la long 3 la 2 kol. Ha ka kylla miet pat ka jing ialeh ka long mar ia biang bor na baroh arliang, hynrei da ka  jingksaid dohiap ka Mookbu ka la ioh ban pyn iakhaid ha minute ka 62 lyngba U Teilang Mukhim.


Shillong:  Myn hynnin ka sngi, U bah Banteidor Lyngdoh, myntri ka tnat ialehkai, ula leh burom ia U Bah Hame Shaniah Suiam, uba la ioh ia ka takma ksiar ha ka jingialehkai  Point Fighting & Silver Medalist ha ka Kick Light na ka bynta kito kiba hapoh 57 kilo, ha ka jing ialehkai jong ka   X Diamond Cup WAKO World Kickboxing Cup 2019, kaba la pynlong ha Anapa Russia.  Ha katei ka jingleh burom, la don lang ruh U bah  Lorenzo Pearson Warjri, Founding Member & Hony. Working President, Meghalaya State Kickboxing Association (MSKA).


Ka Confederation of Meghalaya Social Organisation ka kwah ban pynkynmaw ia ka sorkar Jylla Meghalaya ka pynkynmaw ba  kumno kumno ha une u bnai Risaw ka sorkar ka dei ban wanrah noh ia ILP system ha ka Jylla Meghalaya bad ngi khmih lyngti ba kan leh ia ka ei kaba ka la kular ba kan tynsat bad pynrung ia ki bor jong ka  ILP ha ka Meghalaya residential safety and security Act.         Ka CoMSO ka la long kaba la pynkhreh ban ia treilang lang bad ka sorkar ban pynbeit bad pynjanai ia ki Rules kumno ban pyntreikam ia ka ILP ha ka Jylla bad ha kajuh ka por ngi la long ruh kiba la pynkhreh ban pynlong ki jingiakhih ba tyngeh lada ka sorkar ka dang buhteng ia kane ka kam . Ngi la leh la ka bynta ban ai jingmut bad ban ai por ia ka sorkar ba kan leh ia kaba donkam bad mynta ka  kam ka sah sa ha ka sorkar. Ha kine ki khyndiat sngi , na ka liang ka CoMSO ka la ia kynduh ia ki Minister , ki Nongialam jong ki kynhun ba don ha ka sorkar bad kumjuh ruh wat ia ki MLA ki don ha ka opposition. Ngi la pynsngew ha ki ba ka Jylla ka la donkam kyrkieh ia ka ILP khamtam eh hadien ba ka Assam ka la dep ban pynbna ia ka thup kyrteng ha ka NRC bad ha u bnai December kan kut ka por ban ailad ia ki poiwir ban iasaid na bynta ia lade. Kumjuh ruh na ka daw ba Ka sorkar kmie hapoh ka jingialam ka BJP ki la Rai kut ban pyntreikam noh ia ka CAB. U Amit Shah (Union Home minister ) hadien ba u wan na Mizoram u la kren shai ba ia ki lai tylli ki jylla ba don ia ka ILP, yn buh kyndon kyrpang ia ki  ha ka Cab ban lait ka jingrung ki poiwir . Ka mut ka sorkar kmie kan burom tang ia ki jylla kiba dang burom ia lade bad kiba dang kwah ban iada ia lade na ka jingrung ki poiwir ,  Ia kito ki jylla  ba ka shyntur ka pyrshah CAB katba ki kam pat ki iada poiwir mynderri ka BJP imat kan nym map ban Kan pyntreikam beit ia ka CAB ha Kita ki jylla.. U Amit shah u kwah ban phah ka khubor ba lada ki jylla ki kwah ban lait na ka CAB ki jylla kin pyntreikam noh ia ka ILP. Te ka Meghalaya ka dei ban kyndit ban pyntreikam noh mardor ia ka ILP  ban lait na ka CAB bad ka kti ki poiwir ki mynderri. Ka Jylla Manipur ka la dep pass ia ka Manipur people protection Bill 2018, ka Assam nalor ka NRC  Mynta ka dang pynkhreh shait shait ban ia kren lyngba ka High level committee halor ka clause 6 Jong ka Assam Accord kumno ban iada ia ki Trai Ri  bad wat ka trai muluk ka Tripura ki dang pynrhem ka Jingdawa ia ka Twipraland ( ka jylla ki Riewlum ) la ka Jong. Kine ki jylla ki la pynpaw Shai ba ki dang kwah ban iada ia ki Riewlum . Katba sah  ka long ba sa ka Meghalaya Kan pynpaw ki Kam Jong ka ba Ka dang kwah ban iohi ba ia ka jylla yn dang longtrai bad dang synshar da ki Trai Ri lajong .   Kam  don jing iapher ban shah synshar ha ki Barri na Bangladesh Lane ha ki heh paid poiwir bar jylla . Ngin long hi ki mraw ha la ka Ri Lada ngi la shah tyllep noh ha ki poiwir .Te Lada ka sorkar ka pyrshah ia CAB ka dei ban pyntreikam noh ia ka ILP namar ka jingpyrshah ia ka CAB bad ka jingpyntreikam ia ka ILP ka mih na ka juh ka sain pyrkhat bad kata ka long ban iada ia ki Trai Ri ha la ka RI. Khublei shibun  Sd/ Robertjune Kharjahrin Chairman COMSO


Shillong:    U Chairman ka Meghalaya State Planning Board u bah Lambor Malngiang u la pyntip  ba ha u bnai Naiwieng, un leit jurip ia ki jaka ki ba la ioh skim lyngba ka Aqua Mission ban shna pung ban ri dohkha. Ha ba ia kren bad ki nong pathain khubor u bah Malngiang, u la ong   Ngan leit jurip hi da lade ha u bnai Naiwieng khamtam ia ki to ki jaka ki ba la bei haduh 25 haduh 30 lakh ban leit peit hi katno na kito ki jaka ki la lah ban pynmih ia ki dohkha. Kumba long mynta kumba 27 hajar ki pung kiba ka sorkar ka la thmu ban ai jing iarap ban shna ia ki pung bad ban ri ia ki doh kha ha kaba kumba 19 hajar ki ladep shna ia ki pung dohkha.  Ha lor ka jing pynkylla ia ki jaka rep sha ki jaka ban shna ia ki pung dohkha u bah Malngiang u la ong   ba ka jing shna ia kine ki pung dohkha ha ki jaka ki ba mih bha ki mar rep ka ktah ia ki jaka rep, khamtam ha ki thainn jong ka Ribhoi District.  Na ka liang jong ngi  ngin hap ban shim khia ha lor kane ka liang khang ba kan ym ktah ia ki jaka ki ba pynmih bun ia ki mar rep ngi hap ban pynkylla ia ki ain (rule) ban iada ia kine ki jaka  ong U bah Malngiang.   Halor ka jing kylli ba hato don ne em ka jing pyndonkam bakla ia ka pisa ha ka ba ki la dep ioh ia ki pisa, hynrei kim shym la shna ia ki pung ne khlem da ri ia ki dohkha u la ong   Ka dei ka kamram jong nga ba ngan leit jurip hi khnang ba ngan tip ia ka jing pyndonkam bakla ne pyndonkam bha ia  kane ka skim Aqua Mission kat mynta ki don ha duh 8 hajar ki pung kiba dang shna ngin leit ban jurip ia ki ne ki pung ban shim khia halor ka jing don  ki dohkha lane ki don ki pung ha  kito ki  district ki ba la don haduh 500 ne 1000 ngut ki ba la ioh jing iarap na ka ne ka Aqua Skim   ula pynkut.


Shillong: U bah Lambor Malngiang, u ba dei u  Chairman jong ka Meghalaya State Planning Board (MSPB), u la ong ba na ka liang jong u, un ym leit ban ialap ilekshon na bynta jong no jong no ruh ha kane ka ilekshon MLA shiteng samoi ha 26-Shella Konstitwensi ka ban long ha ka 21 tarik mynta u bnai. Utei u MLA shimet u ba don lang ha ka sorkar Meghalaya Democratic Alliance (MDA) u la pynpaw ba na ka liang jong u, u kwah ba ka jing jop kan wan sha u  kyrtong ba don lang ha ka sorkar MDA bad kitei ki long u kyrtong jong ka UDP bad jong ka PDF bad u kyrtong shimet. Haba pynshai halor ka United Progressive Forum (UPF), u bah Lambor u la ong ba kane kam dei ka seng sain pyrthei, hynrei ka dei ka tang ka  kynhun. U la ong ba lada u leit na ka bynta u kyrtong ka party UDP, ka la shitom ban kiar, namar ba u don ka jingiadei kaba jan bad ka iing ka sem jong u Dr Donkupar Roy  (bam kwai ha dwar u blei), lada u leit na ka bynta u kyrtong ka PDF, kam bha namar ki ia don lang ha UPF. Kumta u la rai ban nym leit ban ialap na ka bynta jong no jongno ruh.


Nongpoh:  Ka Sonidan Sports Club lem bad ka Lumniwar Sports Club, ki la long kum ki kynhun kiba la poi sha ka thup jong ka Phainal ha ka Ri Bhoi League Championship 2019, ka lympung ialehkai football kaba la pyniaid da ka Ri Bhoi District Sport Association (RBDSA).  Lah ruh ban kdew hangne ba kitei ki ar kynhun kiba la poi sha katei ka thup jong ka Phainal, ki dei kiba la mih na ka Mawhati Zone bad kiba la pynliem lut ia baroh ki kynhun ialehkai, kiba la mih na Umsning Zone, Bhoirymbong bad Nongpoh Zone.  Ia katei ka phainal, kaba na RBDSA ka la pynbeit ba kan pynlong ha ka 11 tarik mynta u bnai ha ka madan ialehkai ka shnong Umdihar, ha kaba ka kynhun ialehkai jong ka Sonidan SC kan  iakhun pyrshah ia ka Lumniwar SC, na ka bynta ban pynthikna ialade kum kita ki kynhun kiba khlain tam ha Ri Bhoi. Na ka liang ki bor pyniaid ka RBDSA, ka la nang pynkhreh shaid shaid ban pynlong ia katei ka jingiakhun ia ka phainal kaba shongkun bad kaban sah jingkynmaw hadien ba la lah ban pynkhie im biang ia kane ka lympung ialehkai football kaba heh jong ka district hadien ba ka la jah noh shipor. Haba ia kren bad ki lad pathain khubor, u Bah G.S Shadap kum u Senior Vice President ka RBDSA, u la pynpaw ia ka jingkmen ba sa shisien pat kane ka lympung ialehkai jong ka Ri Bhoi League la lah ban pynlong ia ka hadien ba ka la jah shipor hynrei ha kane ka kynti da ka jingiatreishitom lang jong baroh ki nongkitkam ka synjuk la lah ban pynlong ia kane ka lympung ialehkai football kaba jop bad kaba shongkun. U la pyntip ruh, ba ka RBDSA ka la pynkhreh bha ban pynlong ia ka phainal kaba itynnad bad kaba shongkun ia kaba la buh ha ka 11 tarik mynta u bnai ha madan Umdihar, ha kab u Bah Banteidor Lyngdoh, Myntri ka tnat ialehkai sport ka jylla un wan ban long kum u kongsan ha ka jingiadonlang ruh kiwei kiwei ki riew pawkhmat kynthup naduh ki MLA, ki MDC ka Ri Bhoi District, ki heh ophisar bad ki rangialehkai ba pawkhmat ka jylla kin wan ban sakhi ia ka jingpynhap pyrda ia kane ka Ri Bhoi League 2019. Namarkata, na ka liang ka RBDSA ka kyntu ia ki paidbah ha Ri Bhoi, ba kin wan ban sakhi ha katei ka sngi, kaba yn pynkut noh ia ka Ri Bhoi League Championship 2019.


Shillong: Ka East Student Union ka la phah shithi sha u Union Home Ministry ka ri India u Amit Shah kaba phah ka jingujor pyrshah ia ki Student Union bapher bapher kiba don ha kane ka ri lum Khasi, ia ki iingmane Khistan bad ki nongialam jong ka, ba ka ju don ka jingthombor kaba man ki por pyrshah ia kiwei pat ki jaitbynriew ne wat la ki jong ki jait ki bym dei ki Khristan kiba im ba sah hapoh kane ka jylla.  Kumba ngi tip ba ka Meghalaya ka dei ka jylla kaba la tap byllen da u riewngeit Khristan, hynrei kaba lyngngoh pat ka long ba ka jur bha ka jingsngew iapher jait iapher kynja bad ka jingiapher niam kaba la lam sha ka jingsyier ka shong suk shong sain ia jaitbynriew rit paid kiba shong ha ki shnong ki kyntoit kane ka jylla. Ha kane ka shithi ka East Student Union ka la pynpaw ia ki katto katne ki jingjia na ka daw ka jingsngewiapher niam iapher kynja.  Ha ka snem 2001 ka la don ka jingpyrshah na ki katto katne ki nongialam ka niam Khristan kaba ha ka kyrteng jong ka Dorbar shnong, ka pyrshah ban thang ia ka met jong u Lt. Pharsaited Buhphang namar ba u dei na ka niam tynrai. Ha ka snem 2002 u nongtrei ba ha khmat jong ka seng Social Worker uba dei ruh u nongialam ka seng Khasi u Bah Rijoy Sing Kongshah u la shah rahbor, namar ba u la leit bud ia ka niam tynrai. Katto katne ki kynhun ki la pynpra ia ka jaka leh niam ha u Lum Sohpetbneng, ka jaka kaba ki riewngeit ka niam tynrai ki shait pynlong ka jingiaid pilgrim. La don katto katne ki kynhun kiba la khang pyrshah ia ki riewngeit Hindu ban leh niam ha u Mawjymbuin kaba don ha Mawsynram. Ka la don ruh ka jingia ieng ialeh pyrshah ha kaba ka kynhun ki riewngeit Khristan ka la khang pyrshah ia ka kynhun ki riewngeit ka niam tynrai ban thang ia ka met u nongialam ka seng Khasi, ha ka jaka thang kaba don ha Mylliem. Ka shnong Kongthong kaba don kumba 80% ki riewngeit ka niam tynrai, myn ha ka snem ba la dep ki la mad ka jingshah thombor na ka kynhun ba la ialam khmat da ki nongialam ka niam Khristan ha kaba ki la pynpra ia ka jaka leh niam jong ki. Dang shen ka Jaintia Students Union ka la shah pynthame na ki nongialam ka niam Khristan ban pyrshah ia ka jingbuh ia u blei Ganesha ha NIT Campus Shillong kaba la buh ia ka mynsiem khohnioh ha ka imlang sahlang.  Kane ka shithi ka ong shuh shuh ba tang namar ba ka Meghalaya ka dei ka jylla Khristan, ka sorkar bad ki pulit kim ju shim khia ia kum kine ki case bad um ju don ki bor kiba paka ban khmih ia ki Office sorkar ki skul bad ki college bad wat ha ki jaka paidbah. Lada ka jingthang ia ka met, ka jingbuh ia u blei Ganesha, ka jingbud ia ka niam tynrai ka long ka kam beain lane ka long pyrshah ia ka jinglaitluid ha ka rukom mane blei te balei ba ki Missionaries Khristan ki lah ban khring sha ka jingngeit jong ki haduh mynta, balei ba ki skul bad ki College Khristan ki buh ia u statue u Jisu bad ialap ia ka niam Khristan ha ki jaka pule, balei ba ki Office sorkar ki buh ia ka dur u Jisu ha ki kamra jong ki, balei ba ka North Eastern Hills University kaba pdiang ia baroh ha la ki jong ki jingngeit, pynban ki dang don ki kam ialap hapoh ka campus ba la ialam da ki nongialam ka niam Khristan ban Khring sha ka jingngeit jong ki, balei ba bun ki kali sorkar ki buh ia u statue bad ka dur u Jisu, balei ba ha man la ki dong bad ki jaka paidbah ha Shillong la pynieng ia u statue u Jisu Khrist.  Ha kane ka shithi ba la thoh da ka kyrteng U bah HG Nongrum President bad U AC Sangma, Secretary, ka East Student Union ka pynpaw ka jingbynniaw kaba khraw lada kano kano ka seng khraw paid ka lah ban thombor ia ki rit paid, te ka jingsynshar paidbah ha ri India kaba la ju pynshong nongrim baroh shi katta ha ka jinglaitluid ha ka rukom synshar bad ha ka mane blei ka la pynbakla noh haba ngi khmih ia kine ki jingjia kiba la jia ha kane ka jylla, te ngi kum ka Union ngi dawa ba ki bor ba halor kin shim da ki lad ban pynshitom tyngeh ia kine ki Student Union, ki iingmane bad ia ki nongialam ka niam  Khristan khnang ba ngin lah ban pynneh ia ka shong suk shong sain ha ka imlang sahlang.


Nongpoh:  Kiba ha iing jong uwei u pulit ba la shongthaint, uba la tip kyrteng kum u Harka Bahadur (78) na ka shnong Umdihar, Ri-Bhoi District, hynne ka janmiet ki la leit ban ujor sha ki Pulit ka Nongpoh Police Station, namar ba utei u Rangbah ba la noh ka rta um shem la wanphai iing shuh hadien ba u la mih na iing naduh dang step phyrngab.  Ki bahaiing ki la iathuh, ba u tei u rangbah u la mih na iing naduh ka por 5 baje ei ei mynstep, da kaba shong da kawei ka Tourist Sumo khlem da rah eiei ha met, hynrei haduh janmiet ki bahaiing kim tip shano u don bad kaba la pynlong ruh ia kiba haiing ba kin ujor syndon sha ki Pulit.   Ki la iathuh ruh ba u tei u rangbah, u don hapdeng ka jingshitom bad ym pat tip haduh mynta shano u leit bad naduh ba u mih na iing u phong ia ka patlun lyngkot ba rongiong, ka t-shirt ba ronglieh bad ka slipar jri ba rong jyrngam.


Shillong: Ka National Council of Churches in India, ka pynrem jur ia ka jingkren bakla jong U Mohan Bhagwat, uba dei U Sarsanghchalak ka RSS, ha kaba ula sot bakla ia ki kyntien jong ka Bible, ban pynshlur ia ka jing shoh briew bad katei ka dei ha ka jingkren bad ka India Today ha Mumbai.   Ngi sngew kyndit jur ba ki mih kum kito ki jait jingkren, kiba thmu ban pynpait jaitbynriew ha ka kyrteng jong ka niam. Ka jing sot bakla ia ki kyntien jong ka Baibl, ka la dei ka kam thombor ia ki rit paid Khristan  ong katei ka kyrwoh kaba la pyllait mynta ka sngi. Ka jingsot jong utei U Sarsanghchalak, ia ki kyntien ka Baibl, ka thew ia ka jingshah lehbein jong kawei ka kynthei bad la ong ruh ba U Jisu, um shym la pdiang satia ia ka kam shoh ne tied briew, hynrei la pyni ba U Jisu, u sngew lem bad u sngew diaw shibun halor kitei kam thombor. La ong shuh shuh ba U Jisu, ha ka jingshisha, ula shim ban iada ia katei ka kynthei, kaba shah ktah kti bad shah lehbein ha ki briew. La ong ruh ba ki kam lehbor ne ktah kti ia ki rit paid ha kine ki sngi, ki dei beit ia ki rit paid bad kito kiba tlot ha ka long briew manbriew.  Ka NCCI, ka kyrpad ia ki bor sorkar, ki nongialam sain pyrthei jong ka sorkar India bad ki sorkar Jylla, ba kin pynrem ia kitei ki jingkren shim kabu, ba kan neh ka shongsuk shongsain ha kane ka Ri.


-B.M.Lanong   Ha ka sngi 1st October 2019, haba la pynbna ha ophis SDO Sohra, ba u Balajied Synrem ruh ula long uba biang ban ialeh napdeng 6 ngut ki nongialeh ha kane ka ilekshon shiteng samoi na ka 26-Shella Constituency, kaba don haduh 29542 ngut ki paid nongthep vote, nga la kren da kaba sngew thikna lypa ha ka jingialang ha ing jong u ha Sohra, ba u don ka daw ban jop beit namar kine ki daw harum bad namar u kpa jong u, nuima u la don-ka-kupar (Donkupar) hynrei une te u la dei lypa u Balajied  (The chosen one).    Ki 3 tylli ki daw ba u Balajied un jop ki long:- Namar ba ki nongialam bad nongkyrshan UDP, kynthei bad shynrang bad kiwei de ki paid shemphang na baroh kawei ka Constituency baiar, ki la pangnud eh bad sngewlem halor ka jingkhlad shiteng ryta jong u nongialam jong ki, uba la shakri 7 sien kynthih kum u MLA, nangta katto-katne por kum u Chief Minister bad Speaker de, u rangbah Dr. Don Kupar Roy. Kumta tang da kawei ka sur ki la mon ban pynialeh ia u Balajied, u khun phrangsngi u Dr. Donkupar, ba un shimti ia ka lyngkor u kpa jong u.Namar ba u Balajied u dei u samla-rangbah uba na ka shnong Mustoh Shella, uba la biang bha ka ryta, ka jingnang-jingtip bad uba la don ruh ka kyrdan LLM (Master of Law), uba dei u nongiasaid ain ka Meghalaya High Court, un hap kit ia shibun ki jingeh ki paidbah jong u ha kane ka bynta, kynthup ruh ban iarap btin lynti ia kaSorkar ha ka liang ka ain.Namar ba u Balajied u dei ruh uba la jied bad mon lang da ka kynhun sorkar MDA Meghalaya ha kaba u Chief Minister, Dy. Chief Minister bad kiwei ki Minister NPP bad HSPDP ruh kiba la sngewlem bad kiba la kular ban burom ia u Dr. Don da kaba kyrshan ia u khun jong u, ki la ialeit lang sha Shella ban pan jingkyrshan ia u Balajied. Nalor kitei ki paralok ha ka Sorkar, la kyrshan lang de sa da ki 2 ngut ki MLA, kiba long ki paralok ha ka thup UDP, u Bah S.K.Sun MLA Mawphlang bad u Mr Samuel Sangma MLA ka Baghmara. La thom pat nakhmat sa da ki rangbah bad longkmie ka UDP, hapoh ka jingialam u President bathymmai, u Bah Metbah Lyngdoh, uba dang shongshit bha, khlem salia ia u slap ka lyer ne ia ka riat ka ram.    Halor kitei ki 3 tylli ki mat badon nongrim (justification), lada shu kumno-re-kumno pat, u Balajied u shu jop salit kum u Dr. Don, (rem te, kabym ilah mutdur shuh hi), sa ia pyrkhat hi ki nongjied baroh, ia ngi ruh ha ka UDP, ka jubab aiu kein ngin ai sha u Mr Conrad Sangma CM bad sha kitei ki rangbah NPP, HSPDP bad sha ka pyrthei Meghlaya jong ngi, kiba ia lynga lang ha kum kane ka rukom suh kha MLA?


Shillong: Ka seng United Democratic Party (UDP) hapoh ka jing alam jong u president ka party, bah Metbah Lyngdoh mynta ka janmiet ka la pan jingkyrshan ban pynjop  a u kyrtong jongki u bah Balajied Kupar Synrem ha ki lai tylli ki jing alang.               Kine ki jing alang la pynlong ha ka janmiet jong ka sngi Palei bad ha ka shnong Saitsohpen, Nongsawlia bad Mawpun.              Haba ai jingkren ha katei ka sngi, u president ka UDP u la ong, ba u don ka jingngeit ba ka Shella kan sei biang  a u nongmihkhmat ban long u Rangkynsai na ka bynta ka thain  kumba la sei mynshuwa kum  a u Rev. JJ M Nichols Roy,  Dr Donkupar Roy bad kiwei.              U la ong, ba u kyrtong ka UDP uba mynta ruh um duna ban long lang kum kiwei namarba u mih na ka  ing u Dr. Donkupar.               Ha ki khyndiat por jong ka jing aid lynti jong nga bad u bah Balajied, nga  ohi ba u ruh u skhem ban shakri  a ki paidbah,  ong u bah Metbah.              Na ka liang u bah Metbah u la ong ruh, ka UDP kan  ai buddien  a ki kam kiba sah jong ka Shella kaba kadei hok ban  oh.             Nalorkata u la ong, ha kane ka ilekshon, ngim kwah ban kynthoh ne ban kren ban pynmong briew namar ka kam jong ngi kadei ban kren  a ka jingshisha bad ban trei da ki kam kumba long u Dr. Donkupar.              Ha kawei ka liang, u general secretary ka UDP, u bah Jemino Mawthoh u la ong, ha ka jing aid lynti jong ka jing alap ilekshon, nga shem ba ngin  oh ka jingjop na ka daw jong ka jingwan ai Jingkyrshan jong ki paidbah.               Phi la duh  a u nong alam ba radbah bad kumjuh ruh ma ngi. U la don la ka bynta ha ka synniang bad u long u nong alam uba khampher na kiwei namar ha u ka don ka nongrim kaba u leh  a ka kam kumba u kren ym ban shu bun  ia,  ong u bah Jemino.              U bah Brolding H Nongsiej uba long u nongmihkhmat jong ka seng UDP,  u la pan  a ka jingkyrshan na ki paidbah ba kin pynjop  a u bah Balajied kum ka burom  a u nong alam ba radbah jong ka Jylla uba la leh  a ki kam bad ka synniang kaba u nong alam u la leh.              U MDC ka Sohra na ka seng UDP, u bah Titos Chyne pat u la pynshai haba  adei bad ka mat jingdawa distrik.              U bah Titos u la ong, ka jingdawa distrik kam dei ka mat elekshon ban pynbiej  a u paidbah hynrei kadei ka mat jingdawa jong u paidbah kaba ki la angnud naduh mynshuwa.              U Dr Don u long kum u nong alam ban  akren, ban pynbeit bad ban pynurlong  a ka jingangnud jong u paidbah. Kumta kum ka seng kaba burom  a la u nong alam, ngin  akhun ban pynpoi sha ka thong,  ong u MDC ka Sohra haba  adei bad ka mat ban pyn oh distrik  a ka Sohra.              Ha kine ki jing alang kiba la  adonlang ki kynthup  a u MLA ka Ranikor, bah Pius Marwei , bah Ryngkat Lyndem MDC ka Laitlyngkot, u MLA barim na Garo Hills Sengman Marak bad kiwei kiwei.


Shillong:  Ka rai ka Khasi Hills Autonomous District Council (KHADC) ban khang pyrshah ia ka jingpyndonkam ia ka plastik ha ka iew kaba heh tam ha Meghalaya, ha Iewduh ka la ai mynsiem watla ka la long tang shi bnai eiei ka la iaid mynta.  Kane ka long hadien shi bnai ba la iaid ka jingpyntreikam ban khang pyndonkam ia ki plastik , bad katkum ka jingong u U Executive member (EM) ka KHADC ba peit ia ka iew, u bah Jambor   War , ka long kaba jop watla ka dei ka jingsdang.  Ka Khasi Hills Autonomous District Council (KHADC) ryngkat ka Hima Mylliem ka la pynjari ia ka jingkhang pyndonkam plastik naduh ka 2 tarik Nailur ba la dep bad ia kane ka rai la pyniar shuh sha iewbah ha Sohra. U  bah Jambor haba kren myn hynnin ka sngi, u la kam ba ka jingpyndonkam plastik ha Iewduh ka la hiar sha ka 60-70 percent eiei bad kane ka urlong kam namar ba ka dei lyngba ka jingiatreilang ki paidbah.  Haduh mynta ka jingduna kiba pyndonkam plastik ha Iewduh ka la kot sha ka 60-70 percent bad ka la dei ka jingai mynsiem watla ngim pat lah ban khang pura , la ong u bah Jambor. U la ong ba watla kam pat long kaba jop pura hynrei la khmih lynti ba nangne shakhmat ki paidbah kin bteng ban ai ka jingiatreilang ban pynlong kaba jop pura ha kaba ym donkam plastik shuh ha iewduh bad ha kiwei ki  iew ha kane ka ri Khasi. U bah Jambor u la iathuh ba katkum ka kaiphod ba la ioh na ka Supervisory Team ba la buh ban peit bad talasi ia kiba pyndonkam plastik, kam don kano kano ka jingpynkhein na ki nongshong dukan ha Iewduh hapoh kine ki shi bnai tam.   Ka KHADC ka la sdang ban pyntreikam ia ka jingkhang ban pyndonkam plastik naduh ka 2 tarik Nailur ba la dep bad ka la long shi bnai eiei mynta. Ym tang ha Iewduh, kane ka rai la pyniar ruh sha ka iewbah Sohra bad ka kwah ban pyntreikam ha baroh ki iew ha kane ka ri Khasi. Halor ka jingwan ki plastik lyngba ki jingsong na ki kompeni kum ki chip, ki jingbam bad kiwei, u bah Jambor u la ong  ba ka Council kan  sa shong ban pyrkhat ha kano ka rukom yn lah ban leh ia kane khnang ban pynsangeh syndon ia ki plastik. U la ong ba ka long ruh kaba ioh mynsiem ha kaba ki shnong ki thaw ruh kila shim ia ki sien jam ban khang ia ki plastik ha kylleng ka ri Khasi.


Shillong: Ka KSU South West Khasi Hills District ka pynpaw  a ka jingsngew byn iaw halor ka jingdkoh treikam CHC ha Mawkyrwat kaba dei ka nongbah ka South West Khasi Hills.  Ha ka jingpyllait kyrwoh, ka KSU ka la ong ba na ka por sha ka por, ki paidbah ki ju ud ju nam halor ka jingbymbiang ka jaka sumar bad ki doktor hapoh CHC Mawkyrwat naduh ka jingduna ki nongtrei kumjuh ruh ka jingduna haduh ki kor ki bor bad wat ki jingthiah pang ruh.   Ka seng ka la ju lap barobor  a ki paidbah ba wan shim dawai ki ba hap ban ap da ki kynta wat tang ban  ohi  a ki doktor ruh bad kaba kum kane ka jia wat ha emergency  room na ka bynta ki nongpang ba la kham jur ruh , la ong ka kyrwoh ka KSU ba la pynlait da u bah Pulljohn Wanniang u Assistant Education Secretary. Ka KSU ka la ong ba kiba bun ki nongshong shnong ka District ki dei kiba duna ka  oh ka kot bad kim kot bor ban leit shah sumar haduh ha Shillong bad ka jingbymbiang kane ka jaka sumar ka wanrah jingeh  a u kup shilliang sem shilliang bapli.   Ka jingthud treikam ka tnad sumar hapoh ka District ka dei na ka jingbymbiang wat  a u khlieh ba dei peit ban pyn aid  a ka. La jan shisnem ei ei kane ka tnad hapoh ka district kam don  a u District Medical & Health Officer ba pura bad kane ka pyndkoh shibun eh watla ia kane ka mat la pynsngew teng ruh daka seng ha u Myntri jongka ka tnad ka koit ka khiah u bah A. L Hek bad ruh ha u Director ka Health Services ( MI) naka por shaka por.  Ha kaba  adei bad kane ka jingmynthi jongka sorkar, ka Seng ka phah da ka khubor ba tyngeh sha ka Sorkar ban thung mardor noh da u DMHO ba pura hapoh ka district lym kumta ka Seng kam banse ban  shim da ka rai ba tyngeh.   Ka seng ka sngewlyngngoh ruh halor ka jingslem ban pyndep bad pyntreikam noh  a ka hospital 100 jingthiah wat hadien 8 snem ba la plie maw nongrim  a ka.  Ka long kaei kaei ba sngewsih ba ki tnad sorkar bad ki nongmihkhmat kim  ohi  a kane ka jingeh bad kim shimkhia ban pynstet katkum ka jingdawa ka por.   Ngi ai por shi ta ew  a ka sorkar ban thung mardor  a u DMHO ba pura hapoh ka district lym kumta ka seng kan hap pyrkhat da kumwei pat. Kane kam dei ka kam ban dang pynslem shuh shuh kumba ka long namarkata wat lehkai khiewjakai ha kaba  adei bad ka  ap ka im ki paidbah ba lui lui , la ong ka kyrwoh na u samla Pulljohn Wanniang.


Shillong:  Ka Tyrna Elaka Welfare Society (TWES)  Shillong ha ka jingialang kaba la long ha ka miet sngi palei ki la shim ia ka rai ban kyntu ia baroh hynriew ngut ki kyrtong MLA kiba ia khun ha kane ka Ilekshon shiteng samoi na ka 26-Shella Assembly Constituency, ba lada jop mano mano na pdeng jong ki ha kane ka kynti kaba mynta ba kin peit nyngkong ia ki surok. Ha ka kyrwoh kaba la phah da u bah R Sawian President bad u bah P Syiemlieh Secretary jong ka Society, ki la pynpaw ba kum ka seng ka sngewsih ban iohi ia ki jingsniew palat ki surok ha ka thainn Tyrna  kaba hap hapoh jong ka 26-Shella Constituency. Ka jingdon jong ka Double Decker Roots Bridges, ka Rainbow fall ha Nongriat,  ka jingkieng jri ha Nongthymmai Tyrna kaba ki khot ia kane ka jingkieng ka  Jingkieng Ri Tymmen  bad ka ranap ha Nongwar ha kaba lah ban iohi ia ki them rithor jong ka Bangladesh. Ka jingdon jong kitei ki jaka jngohkai pyrthei kala khring ia ki paidbah palat hajar man ka sngi na kylleng jong ka pyrthei, ka jingsniew palat jong ka surok kala buh ia ki paidbah nongwan kai ha ka jingeh kaba khraw ban poi sha kitei ki jaka. Na ka liang jong ka Tyrna Elaka Welfare Society (TWES)  Shillong ka pynpaw ba namar ki surok ka dei u bud lum jong ka ioh ka kot, kumta kum ka kynhun ka kyntu ia baroh hynriew ngut ki kyrtong MLA kiba ia khun ia kane ka ilekshon shiteng samoi na 26-Shella Konstitwensi ba lada jop mano mano na pdeng jong ki ruh ki dei ban peit shuwa ia ki surok kiba la siew sha ba palat hapoh ka Elaka Tyrna.


Shillong: Ka Khasi Students  Union (KSU) Narpuh Circle mynta ka sngi ka la leit ban ai da ka jingthoh sha u member secretary jong ka Meghalaya State Pollution Control Board (MSPCB),  u bah J N Nengnong ban dawa ban pynsangeh ia ka jingpynbna paidbah ha kaba ia dei bad ka  jing thymu ban pyniar jaka  ka Star Cement Company Private Limited ha shnong Bri Chyrnot ia kaba yn sa pynlong ha ka 19 tarik mynta u bnai. Haba ia kren bad  ki lad pathain khubor mynta ka sngi,  u Bah Kwilnis S Suchiang  u ba long u President jong ka KSU Narpuh ki la ia thuh ba kim pyrshah ia ka ki kam pynroi, hynrei kaei kaba ki pyrshah ka long ba kane ka jingpyniar jaka  jong katei ka kompeni pynmih dewbilat kala jan palat sha ka Lumar bad wah Lukha. U la bynrap ba kumba ka long mynta ha ka wah Lunar ym don shuh jingthaw ba im bad kane kala ktah ruh ia ka wah Lukha ha kaba ka jingiap jong ki dohkha ka long man ka por. Ki paidbah mynta kim nud shuh ban ktah ia ka um ha kine ki wah bad kane ka long ka jingma ia ka jingim briew. Kane ka jaka ba ki mut ban shim mynta ka long 42.052 hektar ka jngai tang 500 metter na kitei ki wah.   Na ka liang  u nongialam jong ka KSU Narpuh u buh ruh ia ka jingkylli balei ka tnad Wild Life jong ka sorkar jylla kam shym la ujor ei ei pyrshah ia kane, namar kane ka jaka ban shim ka Star Cement ka long ha jan jong ka Narpuh Wild Life Sanctuary ba lada don ka jingpynbthei maw, kumta kitei ki mrad na katei ka jaka kin sa phet krad.Katei ka jaka ka dei ka jaka khlaw bad lada ka sorkar jylla ka shah ban shim ka star cement, kan pynkylla long ia ka khlaw sha ka jaka shrah ha katei ka thainn bad  kane kan ktah ia ki briew bad ia ki mrad ruh kum juh dei na kane ka daw ba ka seng ka kyntu ia ka SPCB ba kam dei ban pynlong ia kane ka jingsngap paidbah ha katei ka sngi.Na ka liang jong ka seng ka la pynkhreh mynta ban phah ia ka jingujor sha ka Minsitry of Forest bad Environment jong ka sorkar pdeng  ba kam dei ban ai jingbit ha kaba ia dei ban pyniar jaka jong ka Star Cement ban khlong ia u mawshun, na katei ka khlaw ka ban ktah ia ki paidbah.  La ong shuh shuh ba   ki karkhana pynmih dewbilat ha katei ka thainn kim don ia ki  jingiada na ki jaboh kiba mih na ki karkhana, la ong u president ka KSU Narpuh Circle.


Ki nongleit kai pyngngad lane kiba iaid ba ieng mynta ka sngi, kin ioh ia ka mariang kaba sngew tynnad, ong ka tnat Meteorological Department jong ka sorkar India, wat la kan don ka jingdum lyoh bad hap slap ha ki katto katne ki jaka. Hynrei ka tnat jong ka MeT, ka pyntip ba mynta ka sngi, kam don kano kano ka jingmaham, ba kan don ka jinghap slap jur ne ka jingtied pyrthat bad meh leilieh ha ki bynta jong ka Jylla.


Shillong:  a kane ka khusnam kaba dondor bha na ka bynta ki nongshna phlim, ka Kim Ji-seok Award, la pdiang da u Bah Pradip Kurbah ha ka jing alang kaba shongkun kaba la long ha Busan, South Korea hynnin ka sngi ka 12 tarik u Risaw, 2019 na ka kti u Mohsen Makhmalbaf, uba dei u Director bapawnam ka ri Iran, uba dei ruh u dkhot nongbishar jong ka Festival.  Ka dei ka jingshaniah kaba don ha ngi iwei pa iwei bad ka jing atreilang kum ka kynhun kaba la pynlah  a ngi kot sha ki kynjang kiba ngi kwah ban kynjoh, don ka bor kaba khraw bha haba shikynhun ki briew kiba don kajuh ka thong bad jingangnud ki  atreilang . Da kitei ki kyntien ai khublei kyrpang u Bah Pradip  a baroh kiba la trei shitom ban pynlong  a ka phlim  ewduh. U Bah Pradip Kurbah haba  akren bad u nongthoh khubor, u la ai khublei  a u Producer u Mr. Shankar Lall Goenka uba la ai ka jingshaniah kaba pura ha u na ka bynta ka jingpynlong  a ka phlim  ewduh bad ai nam kylliang ha ki nongshong ew ha  ewduh halor ka jingjop jong u  a kane ka Khusnam.


Shillong: Ka seng Jaintia Students Union (JSU) lyngba u President  u samla Treiborlang R Suchen ka ai khublei ia u Officer In-Charge (OC) jong ka Pynursla Police Station u Bah Nonglang hadien ba u lah shim khia ban pynbeit ia ka jingdheng kali kaba jur na jingkieng Dawki ter ter haduh ha lad Umsyiem. Ha ka kyrwoh ka JSU ka la ong ba ka  jingdheng kali hangne ka jaka ka dei namar ba jingieng khlem akor ki kali kiba wan khwai dohkha ha wah Umngot bad don ruh ka jingpynieng kali ki nongwankai kiba wan shangkai sha kane ka jaka.  Ka jingdheng kali ha kane ka jaka ka buh iaki briew kiba sah ha ka thainn War Jaintia lane na shiliang ka wah Umngot ban kynduh jingeh na ka por sha ka por khamtam haba don ki nongpang kiba hap ban kit sha ka Nongbah Shillong bad ia kiba beh kam beh jam sha Shillong kiba hap ieng blok da ki kynta ha kane ka jaka. nongialam ka seng JSU  u la ioh ban kren bad u OC ka Pynursla bad u lah kyrpad ba ka tnat pulit ka dei ban hiar sha kane ka jaka ban tehlakam ia kane ka jingdheng kali ha kane ka jaka.         U samla Treibrolang u lah ai khublei kyrpang ia u OC ka Pynursla ba u lah kit khia ia ka jingud jingnam jong ki paidbah bad u lah phah ruh ia ki enforcement jong ka tnat pulit mynne ka sngi ban don ha kane ka jaka ban pynbeit ia ka jingpyniaid kali ban lait na jingdheng kali. Ka seng JSU War Cirlcle ka lah kyrpad ruh ia ki briew kiba wan khwai sha ka wah Umngot ba kim dei ban buh kali ha rud surok na jan jingkieng Dawki ter ter  sha lad Umsyiem bad ki nongkhwai kidei ban leit buh ia ki kali sha ka Shnong Umsyiem ne sha ki jaka ba kylluid ban lait na ka jingdheng kali kaba jur ha kane ka jaka namar kane ka jingieng ha ruh surok kan buh jingeh ia ki nongshong shnong kiba na ka thainn Dawki ne War Jaintia.


Nongstoi : Ka Seng HYC West Khasi Hills, hapoh ka jing ialam jong u Samla Lumlang Kharsyiemlieh ha ka sngi Saitjai  ba ladep, ka la hiar shapoh ka karkhana sain nar kaba la tip ruh kum ka Shree Shakhambari Ferro Alloy Pvt Ltd kaba don hapoh ka shnong Riwiang na ka bynta ban leit khynra ia ki bar Jylla kiba trei ba ktah hapoh katei ka karkhana la ki biang ne em ia ki kot ki sla kum ka Labour Licence na ka KHADC bad kumjuh ia ka NRC ia ki nongtrei ba na ka Jylla Assam.  Na ka liang jong ka HYC ka la ioh ruh ban iakynduh bad iakren bad u Vice President katei ka Karkhana u S.C Mahanta bad ki dkhot jong ka Seng ki la phah wan ruh ia baroh ki nongtrei bar jylla kiba trei hapoh katei ka karkhana, hynrei na ka liang jong u Mahanta u la iathuh ba kim shymla don satia namar ba ka karkhana ka dang khang namar ki jingpynbit pynbiang ia ki tiar ki tar, kumta na ka liang jong ka Seng kala bthah ia u Mahanata ba un shu pyni noh da ki kot ki sla jong baroh ki nongtrei ha katei ka karkhana.   Ha ka jingjurip ia ki kot ki sla na ka liang jong ka Seng kala lap ba katei ka karkhana kam shym pat la ioh satia ia ki Labour Licence na ka KHADC hynrei u tei u heh jong katei ka karkhana u la shu pyni da ki receipt na ka KHADC da kaba u la kam ruh ba ka karkhana kala dep ban pynapllai lut ia ki Labour Licence hynrei ka KHADC kam shym pat la lah ban pyndep bad haba ki dkhot jong ka Seng kila phah wanrah ia ki NRC jong ki nongtrei kiba na ka Jylla Assam u tei u heh ka karkhana u la lah ban pyni tang jong ki katto katne ngut. Kumta na ka liang jong ka Seng kala dawa na u tei u heh jong katei ka karkhana ba u dei ban pynbiang lut noh ia baroh ki kot ki sla jong ki nong bylla khatma ka Labour Licence bad ka NRC jong kiba na ka Jylla Assam ha shwa ba kin wan ban trei biang ynda la plie ia katei ka karkhana bad na ka liang jong u S.C Mahanta ruh u la kular ban pynbiang ia ki kot ki sla bad ban pyni ruh sha ki dkhot jong ka Seng ynda ki nongtrei kila wan trei biang.  Nalor ki kot ki sla jong ki nongtrei bar Jylla hapoh katei ka karkhana na ka liang jong ka Seng kala dawa ruh ba katei ka karkhana kadei ban siew dep noh ia baroh ki bill jong ki supplier kaba sah mynta sa kumba 1 klur shiteng bad ka Seng ka ai por ruh ia katei ka karkhana 10 sngi ba kan siew dep lut ia baroh ki bill ba sahteng jong ki supplier.  Ym tang kata ki dkhot jong ka Seng kila dawa ruh ba katei ka karkhana kadei ban pynmyntoi lang ia ka shnong Riwiang bad ia ki shnong ba marjan kum ha ki kam pynroi namar ia kane la kular hi da katei ka karkhana ha kapor ba don ka jingpynsngew paidbah (Public Hearing) ha shwa ban pynieng ia katei ka karkhana.  Ha kaba iadei pat bad kitei ki ar tylli ki mat jingdawa jong ka Seng na ka liang jong u S.C Mahanta u la ong ba ia ki bill jong ki supplier ka karkhana ka ju siew beit manla kapor la ka long ha ka shisien shi ta ew lane shisien shibnai bad haduh mynta na ka liang jong ka karkhana kam shym pat la ioh pdiang ia ka jingujor na ki supplier ha kaba iadei bad ka jingbymbiang ka rukom siew ia ki bill.  Katba ha kaba iadei pat bad ka jingiarap ia ki kam pynroi u la kubur ba haduh mynta ka karkhana ka dang lah ban shna tang ia kawei ka Dorbar Hall hapoh Riwiang bad u la ong ruh ia kiba bun ki lad jingiarap ym lah ban leh hi na ka karkhana kumta ka ju iarap bad noh synniang lyngba ki jingdonkam jong ki Sport Club, ki seng bapher bapher haba ki wan pan jingiarap haba donkam na ka liang jong ka karkhana kam ju kyntait


Shillong:San ngut ki Lyngdoh jong ka Hima Nongspung ki la ai da ka jingujor sha ka Khasi Hills Autonomous District Council (KHADC) bad sha ki bor Sorkar pyrshah  a u Acting Syiem ka Hima bah Kyntiewborlang Syiemlieh halor ki jingkynnoh ba u donkti ban lum pisa be-ai  bad ban soi thok  a ka kyrteng ki Lyngdoh ban mynjur  a ka Executive Committee jong ka Dorbar.  Kine ki san Lyngdoh ka Hima kila buh  a kane ka jingujor hakhmat ka Deputy Commissioner bad ka Superintendent of Police ka East Khasi Hills, haba dawa ruh ba dei ban kem mardor  a une u Acting Syiem u Bah Kyntiewborlang Syiemlieh uba dei na ka Shnong Mawkneng.  Ki san ngut ki Lyngdoh kiba buh  a kane ka jingujor ki dei u Bah Swending Lyngdoh, Lyngdoh Nongspung, u Bah Phestinejohn Myrthong, Lyngdoh Umlang mar, u Bah H Rosiland Jywa, Lyngdoh Lawkhla, u Bah Orestar Lyngdoh, Lyngdoh ka Raid Lyngkhoi bad u Bah Ingdaron Wahlang Lyngdoh Mawsya. Kine ki Lyngdoh kila buh nyngkong eh  a ka jingujor hakhmat u Chief Executive Member (CEM) ka KHADC bad Dy CEM myn ha ka 16/08/2019 ba dawa  a ka Council ba kan pynduh noh  a ka jingmynjur  a ki Dkhot ka Executive Committee jong ka Dorbar Nongpung ba thymmai namar ka jingkynnoh ba une u Acting Syiem ula soi thok  a ka kyrteng jong ki. Ki  athuh ba u Acting Syiem ula lum  a ka Dorbar Hima ha ka 03/08/2019 bad ula thaw  a ka Executive Committee jong ka Dorbar Hima khlem ma ki hynrei  a ki kyrteng jong ki, la kynthup lang bad la pynsoi tuh.   Kane ka jingleh u Acting Syiem ka dei kaba be-ai  bad kaba pyrshah  a ka Riti ka Dustur bad ka rukom pyn aid jong ka Executive Dorbar jong ka Hima  ong kine ki san Lyngdoh ha ka jingujor sha KHADC.  Ha ka 19/08/2019, kine ki Lyngdoh kila leit buh  a ka jingujor sa hakhmat ka Deputy Commissioner ka East Khasi Hills bad ha kane ka jingujor la kynnoh ba une u Acting Syiem ula donkti ha ka jinglum pisa be-ai  kum ka bai musur jongka Hima kaba jia ha ka 17 tarik Nailar ha ka shnong Mawkneng. Kine ki Lyngdoh kila pyntip ruh  a ka jingujor ba kila buh hakhmat ka KHADC haba dawa ban leh da kaba tyngeh  a une u Acting Syiem. Sa kawei pat ka jingujor la buh hakhmat ka Superintendent of Police ka East Khasi Hills halor ka jingkynnoh ba u pynsoi tuh  a ka kyrteng jong ki ha ka jingthung  a ka Executive Committee jong ka Dorbar Hima. La kynnoh ruh ba u Acting Syiem ula pynsangeh jubor  a ka jinglum musur ha ka shnong Mawjongka khlem ka jingtip jong ki Lyngdoh bad ka jingsam notice ba byrngem byrsit da ki ktiem ki bym iahap ha ka imlang sahlang. Halor kine, kila dawa ban kem mardor  a une u Acting Syiem haba pyntip ruh ba u dei u briew uba la donteng  a ka case ha ka tnad Pulit.


Shillong:U Bah Generous Warlarpih, President ka kynhun ki Nongotdoh ha Ri Lum Khasi bad Jaintia kaba la tip kum ka Khasi Jaintia Butchers Welfare Association (KJBWA), u la ong ba watla ki Nongotdoh ki la iakynduh ia shibun ki jingeh, haba iadei bad ban ioh ia ki Masi otdoh bad ban die sha Iew sha hat, hynrei kim nud shuh ban pan jingiarap nangno nangno ruh, kata ka long na ka sorkar ne Seng bhalang, namar haba ki pyntip halor ka jingeh kaba ki iakynduh na ka jingjyllei ki nongshalan Masi beain sha Bangladesh, ka kylla long pynban kumba ki leit iathuh ha ki ba ka don ka pisa kaba heh bha, na katei ka kam shalan Masi beain sha Bangladesh.  Haba iakren bad u Nongthohkhubor, la sngewthuh ba ka nongrim kaba la pynlong ia utei u rangbah nongialam ka kynhun ki nongotdoh ba pynmih ia kitei ki kyntien, ka dei hadien ba ki la shem ba mynshwa ba ki dang sngapjar bad dang duna kiba tip, ka jingiaid tuh ki Masi beain sha Bangladesh ka dang duna bha, hynrei ka jingkiew kynsan jong ki nongshalan beain sha Bangladesh, ka dei hadien ba kitei ki nongotdoh ki la leit ban pan jingiarap na ki nongialam sengbhalang bad ruh hadien ba ki la leit ban kynduh ia ki  bor sorkar.  Khyndiat por mynshwa, kum ki nongotdoh haba ngi leit ban thied Masi na Iew Masi ha Baridua, ngi dang ioh ia ki masi ban thied na ka bynta ban pynlong kum ki Masi otdoh bad ban die ha kylleng ki Iew hapoh ka Ri Khasi bad Jaintia, hynrei kumba ka long mynta, namar ka jingjur ki masi kiba la shalan sha Bangladesh, ka pynlong syndon iangi ba ngim ioh masi shuh ban thied na katei ka Iew. Haba iadei bad ka jingeh ban thied Masi na katei ka Iew ha Baridua, utei u nongialam u la ong, ba lada thied masi na katei ka Iew, ka la pynshem jingeh ym tang ia ki nongotdoh, hynrei wat ia ki paidbah nongbam doh Masi, namar lada ngin thied na katei ka Iew, ka dor jong ka Doh Masi kan sa poi haduh T. 400 tam ha ka Shi kilo. Nalor ka jingeh haba iadei bad ka jingbymioh masi na katei ka Iew, hynrei ngi iakynduh sa ia kawei pat ka jingeh bad kata ka long, haba ngi leit ban thied Masi na ki shnong ha Assam, hynrei ngi shem jingeh pat ban pynpoi sha jylla, namar ka jingbymdon ia kita ki Sertiphiket na ka tnat Veterinary, kaba long ka jingpynshisha na ki Doktor halor ka jinglong jingman ki masi bad khamtam na ka bynta ban die sha ki paidbah. Haba ngi thied Masi na Assam bad thmu pynpoi sha jylla, ngi shah bat pat ha ki Pulit ha Byrnihat bad kane kam banse iangi ba ngi hap ban siew pisa ia ki, khnang ba kin pyllait bad ban gin ioh ban poi sha ki Iew ki hat, na ka bynta ban shohdoh bad die sha ki paidbah, ha kaba kane ruh ka la dei ka jingeh kaba khraw bha iangi ki nongotdoh bad kiba la im ja im jhur na kane ka kam otdoh, pynpaw utei u rangbah. Ha ka jingshisha, lada ka sorkar ne kita ki sengbhalang ki don ia kata ka mynsiem ban iarap kyrpang iangi ki nongotdoh kiba dei ruh tang ki para Khasi suda, thikna beit ba kin lah ban khang ia ka kam shalan masi sha Bangladesh, hynrei kumba ka long mynta ngi la long tang kum ki nongpeit kai halor ka jingiaid ki masi sha Bangladesh, bynrap utei u rangbah. Namarkata, haba ngi lap bad iohi ba ym don kiba iarap lem ia ki jingeh jongngi, ka pynlong iangi ba ngin sngapjar, hynrei lada ka long ha kane ka rukom kumba ka long mynta, ka por kam slem ba ka kam otdoh masi kaba la trei tang da ki Khasi suda, kan sa jah noh, namar ym don shuh kiba nud ban thied ia ki masi, u la bynrap.


Shillong:  U Bah Phrikshon Kharshi ing u la wanrah sha ka jaidbynriew sa kawei pat ka kot kaba thymmai  Ka Par Kordor Jingtip   I .   a kane ka kot la pyllait paidbah da u Myntri Incharge ka Hima Mawphlang Bah Hodling Kharshi ing ha ka Dorbar Kur kharsh iing kaba la long ha ka 12. 10. 2019 ha Iing Dorbar Shnong Nongrum Mawphlang. kane ka long ka kot kaba khadwei kaba u nongthoh u la noh syn iang sha ka thoh ka tar ka bri u Hyn iew Trep.       Kane ka kot ka long ka thup kaba la kynshew ha ka,  a ki jingtip bad ki jingjia na ka mynnor kiba u nongthoh u la lum u la lang bin pa bin. Kane ka kot kan long ka jingmyntoi na ka bynta ki nongpule ba kin  oh shibun ki jingtip kaba kordor kiba u nongthoh u la lum la lang da ki phew tylli ki snem. Da ka jingmih paidbah jong kane ka kot   Ka Par Kordor Jingtip   I  la nang sakhi  aka jingnang kiew bad nongroi ka thoh ka pule ha ka ktien Khasi kaba dang iaksaid mynta ban  oh rung ha ka khyrnit kaba phra ka Riti Synshar ka Ri India.


Shillong: Ka  Cherra Bosconian Union  (CBU), ka seng jong ki khynnah skul barim jong ka St. John Bosco Boys  Higher Secondary School, Sohra; ka la kyntiew ia ka Lama Jubili Ksiar (Golden Jubilee) jong ka ha ka 14.10.2018 da U Ph.  Paul Vadakumpadan SDB, Professor ka Sacred Heart Theological College, Mawlai ha ka jingiadon lang U Bah Wilfred Khyllep IAS bad ki past pupils ryngkat ki bahaiing hasem jong ki.   Ia kane ka  Jubili Ksiar  (Golden Jubilee) yn pynhap pyrda noh ha ka 24tarik Risaw (October) 2019. La khot la wer ia baroh ki khynnah skul barim jong ka skul St. John Bosco Boys  Higher Secondary School, Sohra, ban ia wan shim bynta lang sha kane ka jingrakhe Jubili kaba shisien ha ka rta jingim briew. Ka prokram kan sdang da ka Mass Bakhuid por 10 baje mynstep bad ka  Cultural programme  ha ka por 1 baje nohphai sngi. Ka CBU ka la noh synniang shikatdei eh ym tang ha ka ban tehsong lang ia baroh ki khynnah skul barim jong u Don Bosco bad ban kyntiew ia ka pule   ka dangle, hynrei ruh ban iarap bad kdew lynti lem ia ki khynnah skul sha ka lawei babha lyngba ki prokram bapher bapher ki jong ka naduh ba la seng ia ka ha ka 6 tarik Risaw (October),  1968 haduh mynta.     Bun na ki dkhot ki dang iai kynmaw kyndiang ia ki kam babha ba la leh da kane ka Seng ki khynnah skul barim, kum ka  Drama , ka  shad tynrai , ka  tem ksing-nakra , ka  put besli-singphong , ka tem duitara, ka  jingrwai khasi tynrai  bad kiwei.  Ka jingai  Award  ia ki khynnah skul ba ioh heh eh  mark  ha ka  sobjek Khasi  ha ka matrik (MBOSE) naduh u snem 1984 haduh 2015. Bun ki khynnah skul na kylleng ka Ri Khasi-Jaintia kiba la ioh ia kane ka Khusnam. Naduh u 2017, ka Seng ka la phai khmat noh sha ka thong ban noh synniang jingiarap sha ki khynnah skul kiba wan na ki iing ki sem baduk, ong ka kyrwoh na U bah Bah Priak. K. Riahtam, General Secretary, Cherra Bosconian Union (CBU),  SOHRA.


Ka All India Catholic Union (AICU), ha ka jing pynmih khubor jongka, ka ai burom shi katdei ia U Mohan Bhagwat, uba dei u nongialam ka  Rashtriya Swayamsewak Sangh, ha kaba ula pynkynmaw ia ka India, ba U Jisu, u hikai ban long uba map ei, uba sngewlem bad uba pyrshah ia ki kam pyntriem ba har rukom bad ban nym thombor ia kito kiba tlot bor.  La ong shuh shuh da katei ka kyrwoh, ba ha ka jing wohdaw jongu, ia ki kyntien ka Baibl, ka long ba u kwah ban pynduh ia ka jingsngew bad ka jinglong khristan bad ban pynieng niam halor ka jingshah shoh jong ki Dalit bad ki rit paid, da ki riew runar kiba kam ba ki dei ki nongsumar masi, hynrei katei ka pyni sha khmat ka pyrthei ia ki kam pyntriem jong kito ki briew kiba bud ia ki jinghikai jongu.  Ka jingjia ha kaba U Jisu, ula shimti ia ka kynthei, kaba shah shoh ha u paidbhur ha Israel, ka dei ka mat kaba donkam bha ha ka New Testament bad ka la dei ban shah thombor ha u paidbhur, ha jingbishar jong ka kangaroo court, lada U Jisu, um shym la iarap noh ia ka bad u da byrngem ia u paidbhur bad u ong  Dei tang uta u bym ju leh pop, ba un bishar ia ka bad ba un kawang ia u maw uba nyngkong  bad kitei ki kyntien, ki la pynlong ia u paidbhur ban pyllait noh ia katei ka kynthei.  La ong shuh shuh ba ki don bun bah ki kynhun Muslim bad ki Khristan, kiba la shah pyniap ha ka kynhun ki ehrang Hindutva, halor ka jingkynnoh ba ki kit doh masi bad nangta ki don ruh bun bah ki rit paid Dalit, kiba la shah shoh, shah lehbein bad shah pyniap bad kitei ki dei kiba kohnguh ia ka hukum jong ka seng U Bhagwat, ong ka AICU. Katei ka kyrwoh, ka ong shuh shuh ba ym dei satia tang U Bhagwat, hynrei U President jong ka seng BJP, uba dei u myntri korbar ri ruh, u shim ba ki rit paid, ki dei ki nongshun bad ki niang dait aiu re.   U Modi, uba kwah ban pyni ialade ba u dei u riew khraw jong ka pyrthei, u dei namarkata ban khanglad ia ki kam thombor bad ki kam leh niewbein ia ki para ri, hynrei ban bat ia ka jinglong laitluid niam jong ka riti synshar Ri, ong ka kyrwoh na U  Dr John Dayal.


Hadien ba ka la kha ia ka khun kynthei jongka, kaba khia hynriew kilo, ka kmie, ka ong ba ka la ioh da ka khun ia lympat briew lane   mini sumo wrestler .   Ka Emma Millar ka dei ka kurim jong U  Daniel bad ka la ioh ia ka khun kynthei, ba ka la jer kyrteng ka  Remi Frances Millar ha ka taiew ba ladep, kaba la kha khlem pat dap bnai pura.  La iathuh ba katei ka khyllung, ka don mynta 35 taiew bad ka jingkhein lyngba ka ultra sound, ka long 4 kilo, hynrei ka la nang khia palat ia kata.


Shillong: Ki pulit jong ka Meghalaya, ki la ioh kem hynnin ka sngi, ia u snar nongialam ba satar bha jong ka seng lehnoh Garo National Liberation Army (GNLA), U Nikrak M Sangma ha Rongara jong ka South Garo hills district.  Ki lad khubor ki iathuh ba utei u snar ehrang, ula wan poi sha India, haba u wan phai na Bangladesh.U Nikrak M Sangma, ula pyniasoh ialade bad ka GNLA, ha u snem 2011 bad ula leit sha Bangladesh naduh u snem 2015.  Ka GNLA, ka la sdang duh jait ha Garo Hills, hadien ka jingshah pyniap U   Sohan D. Shira ha U Rymphang 2018, katba U  Nikrak M Sangma, u iai bteng ban sah ha Bangladesh.


Shillong: Ka LS Production shen kan sa pyllait paidbah noh ia ka phlim To wan phai sha nga ha ka 18 tarik u Risaw 2019 ha Bijou Cinema Hall. Ka por ka ba kin pyni ia kane ka phlim ka long naduh ka por 11:30 mynstep, 2:00 mynsngi bad 5:00 janmiet. Ka bai tiket ia ka ne ka phlim kan long 60tyngka 80tyngka bad 100 tyngka. Ki tyngshop ki puron ki ba shim bynta ha kane ka phlim ki long u Lansius Syiemlieh Zarina  Marbiang Regina Lamoo bad u Tony khriem. La direct da u Cores Marwein bad ka script da u Lansius Syiemlieh bad  producer da u Lansius Syiemlieh ia kane ka phlim la ai ia ki surjingrwai  da u Anthony khriem, Emsalon Jana bad ka kong Alisha Pyngrope. La pynwan dur ia kane ka phlim ha Ribhoi,Shillong bad Assam. Ia kane ka phlim la shna ha ka jinglut kaba 10lak eiei. Ka jingiathuh khana jong kane ka phlim ka dei shaphang ka kam ing kam sem ha ka ba kumno u rangbah, ne ka longkmie lada ki la ki thaba shawei kan pynjot ia ka ing ka sem.


Shillong: Mynta ka sngi u myntri rangbah ka jylla u Conrad K Sangma u la  plie ia ka jing ai jinghikai ka ban long ar sngi ia ki ophisar jong ka tnad lum khajna jong ka sorkar jylla mynta ka sngi ha Khasi Jaintia Presbyterian Conference Hall, Shillong, u la ong ba dang don ka jingbym ioh lumhok ia ka khajna kaba dei lyngba ka GST. Ia kane ka jaka jinghikai ka ban long ar sngi,  la pynbeit da ka National Academy of Customs, Indirect Taxes and Narcotics (NACIM) ryngkat jingiatreilang bad ka ophis jong ka tnad lum khajna jong ka sorkar jylla Meghalaya  u la ong  Ka jingdon jong u ka long ba pyni ka jinglum khajna ka long kaba don kam.  U la ong ruh ruh ba na ka liang jong u shimet, u la shim khia bha ia kane ka bynta kumno ban pyniaid beit iaid ryntih ia ka jinglum khajna bad ha ka juh ka por kumno ban khanglad ia ka jinglait tuh ka khajna bad ban pynbeit ia ki jingduna ban pynbha ia ka jinglum khajna. U myntri rangbah u la ong ba ka sorkar jylla ka shaniah ha ka sorkar pdeng 84% haduh 86% ka jingioh na ka sorkar pdeng bad ka jingmih na ka jylla ka long tang ha pdeng 14% haduh 16% bad lada shim ia ka jingtyllun ka pisa ha kane ka jylla man u snem ka long haduh 4 billion kaba mut ka jinglum khajna ka dei ban long hapdeng 30% bad 35%. Haba phai ia ka jinglum khajna na ka GST, u myntri rangbah u la ong ba ha u snem mang tyngka 2017-18 la ioh ban lum tang T.500 klur, ha u snem mang tyngka 2018-2019 la ioh ban lum T.878 klur bad mynta u snem mang tyngka 2019-2020 kan kot sha ka T.1500 klur. Haba shim ia ka jingkhein ha ka jylla kiba dei ban siew ia ka khajna lyngba ka GST ki don haduh 29000 ngut. Ban pynbha ia ka jinglum khajna kam dei tang ha ka GST, hynrei ka dei na kiwei kiwei ki bym hap hapoh jong ka GST ruh, kum ka jinglum khajna na ki marpoh khyndew kaba ka sorkar ka dang ialeh kumno ban weng ia ki jingeh kiba wanrah ia ka jingleittuh ka khajna bad kiwei kiwei ki lad kumno ban pynbha. U Myntri rangbah u la ong ba kane ka jinghikai kaba ar sngi kan iarap shibun ia ki ophisar kumno ban dang sngewthuh shuh shuh ha kaba ia dei bad ka jinglum ia ka khajna namar kane ka long ka jingmyntoi ia ka jylla bad ia ki paidbah hi baroh. Haka jingkren jong u C Sangate Additional Director jong ka NACIN Zonal Compus ha Shillong, u la ong ba nalor kiwei ki kam kaba ki hap ban trei kum ki Customs ka sorkar pdeng ka la bynshet ha ki ba kin peit ruh ia ka GST ha ka Ri baroh kawei. Haba phai sha ka dong shatei lam mih ngi jong ka Ri India u la ong ba ia kane ka kam la pyniaid na ka iing sah wai kaba ki trei mynta, hynrei ka jingtei ia ka ophis ba pura ka dang iaid mynta ha Mawdiangdiang bad kane kan long ka jaka ai jinghikai ia baroh ki jylla ka dongshatei lam mih ngi jong ka Ri India ha kaba ia dei bad ka GST bad kane ka jinghika kaba ar sngi kan long tang ia ki ophisar jong ka jylla Meghalaya. Ia ka jingkren plie ia kane ka jinghikai la kren da ka Sariga Agarwal Synrem, ia ka jingkren ai khublei la kren da u Arunkumar Kembhavi kiba dei na ka tnad lum khajna jogn ka sorkar jylla bad ia ka jingialang la pyniaid da u bah Leo Khongsit, uba dei U Joint Commissioner jong ka tnad lum khajna jong ka sorkar jylla.


Shillong: Ki samla pule jong ka  North Eastern Hill University (NEHU), ki la pynlong ia ka jingthang rupang mynta ka janmiet ha phyllaw jong katei ka University, ban pynrem halor ka jingshah ktah kti jong ki arngut ki samla pule jong ka University, ha ki riew tap khmat, ha ki khyndiat sngi ba ladep.   Da ki spah ngut ki samla pule, ki la shim bynta ha katei ka jingiaid paidbah, ba la pynlong da ka  North Eastern Hill University Students  Union (NEHUSU).  La pynlong ia ka jingiaid paidbah, naduh ka por 6.30 janmiet bad ki la iaid ruh kylleng kylleng katei ka University.   Ki nonghikai ruh ki shim bynta lem ha katei ka jingiaid paidbah mynta ka janmiet, kiba don ha ka kynhun jong ka  NEHUTA.  Lah ban pynkynmaw, ba ki 2ngut ki samla, ki la shah shoh ha ka 9tarik Risaw 2019, kaba dei hadien ka jingthaw ia ka shnat trei kam jong ka   Hyn iewtrep Youth Council (HYC) NEHU unit.  Ha kawei pat ka khubor, na ka liang jong ka HYC NEHU-UNIT ka pynrem jur iaki khawpud kiba wan thom bor pyrshah jong u para dkhot. Ka jing thom bor ia u kam pyntieng ne pynsmiej ia ki dkhot jong ka HYC NEHU-UNIT bad ka seng hi kan ieng kum u diengbilat ban trei hok na bynta ka Ri bad ka Jaidbynriew bad ban pynkyntiew ia ka im lang sah lang ha ka Bri u Hynniewtrep ha ka bor ka ba rit ba ka Unit ka don.  Ngi ai khublei ia ka NEHUSU ba ka la  kner la ki kti ban iarap bad ban don ryngkat nabynta ki khynnah pule jong kane ka skul bah.Ngi ai khublei ia ki nonghikai bad ki nongtrei ka NEHU kiba la pynpaw ha ngi ba ki pyrshah ia kane ka kam shah thombor  ong ka kyrwoh. Sa shisien la kyntu ia ki bor pulit ban kem mardor ia ki khawpud kiba wan thombor bad la kyntu ia ki samla ka Bri u Hynniewtrep kiba pule ha NEHU ba kim dei ban tieng ia kine ki khawpud kiba buhrieh ia ka dur jakhlia ka jong ki da kaba tap da ki Jain.


Shillong:  Ka Muaythain Association of Meghalaya (MAM) kan pynlong ia ka 1st Meghalaya State Level Muaythain and Pro Championship 2019 naduh 24-26 tarik mynta u bnai ha Shillong.  U President ka seng u bah Angelus Sunn haba kren sha ki lad pathain khubor u la ong ba ka Muaythain Association of Meghalaya (MAM) u la iathuh ba ha kane ka jingialehkai yn pynlong ia ka kyrsan Amateur, Elite bad Pro Fight.  Katkum ka jingong u bah Sunn, ki don palat 500 ki nongialehkai ban wan iashim bynta. Ia ka MAM la thaw ha u snem 2016 bad ka la iaid lai snem eiei mynta.  Ngi la shu kyrpad na ka sorkar jylla lyngba ka tnad ialehkai ban iarap lada ioh ia ka pisa , la ong u bah Sunn. U la ong ba ka la don ka jingkyrmen ba ka jingialehkai  Muaythain  kan rung ha ka jingialehkai Olympic 2024. Katkum ka jingong u bah Sunn, ka jinglut kam duna ia ka 3 lak eiei na ka bynta ka jingialehkai.


Shillong: Ka jingialehkai kaba san sngi ka Carrom Championship 2019 ba la pynlong ka Nongthymmai Sports & Cultural Club ka la kut ha kane ka sngi Saitjain  Indoor Hall, Nongthymmai.  Ha kane ka jingiakop, ka Jewel Star ka la rah ia ka nam lahduh katba ka Madanrting Carrom ka long baar napdeng ki kynhun.  U MDC ka thainn u bah Latiplang Kharkongor u la long kum u kongsan ba la wan lang u bah B. Khyriem, President, Rev. N Diengdoh, Chairman, Indoor Games & Sports Committee, bah D.S Wallang, Secretary, Nongthymmai Carrom Club bad kiwei. Ha ka Men s Doubles la rah khusnam nyngkong u bah S Syiem & K Nongrang, baar R. K Rani & R. Nongrum. Ha ka Men s Singles, la rah u bah S Sawkmie bad baar  J Kharkongor. Ha  Women s Doubles, la rah ka kong S Mukhim & B Dohling bad baar ka S Nongbet & W Kharmawlong. Ha ka Women s Singles la rah da ka kong S Mukhim, baar  M Mukhim. Ha ka jingiakhun ki khynnah shynrang, la rah da u  M Rapsang bad baar Mri. K Kharkongor. Kane ka long ka kyrwoh na u Secretary bah John Cajee.


New Delhi: Ka Reserve Bank of India, ka la sangeh mynta u snem mang pisa ban shon ia ki kot tyngka 2,000, ong ka jubab na katei ka Bank, halor ka jingwad jingtip paidbah.  Kitei ki kot 2,000, ki dei kiba la pynmih lang bad ki kot 500, hadien ba la pynduh pisa ha U Naiwieng 2016, ha kaba la pynduh noh ia ki kot 500 bad ki kot 1,000. La iathuh ba la shon 3,542.991 million tylli ki kot  2,000 ha u snem 2016-17 bad hadien kata ka hiar sha ka 111.507 ha u snem 2017-18 bad hadien kata, la nang pynhiar sha ka  46.690 million tylli ha u snem 2018-19.  Ka don ka jing iakren ha ki heh sorkar, ba ka jingdon ki kot 2,000 ka pynduh noh ia ka jingmut ban pynduh ia ki pisa tuh, namar ba ki briew ki ioh lad bha ban pyniaid pisa tuh. Dangshen, lah ban pynkynmaw ba la ioh kurup ia ki kot 2,000 kiba don haduh T.6klur ha u pud ka Andhra Pradesh bad ka Tamil Nadu.


Shillong: Ki pulit ka West Jaintia Hills, ki la ioh bat ia uwei u briew, uba thoh pynbudnam  ia ka Balang Katholik. La iathuh ba ki pulit Jowai, hadien ba ki la ioh jing ujor, ki bat ia uwei u briew, uba kyrteng U  Rimialson Daw. U Bah Lakador Syiem, Superintendent of police, West Jaintia Hills, ha ka jing pynmih khubor mynta ka sngi, u iathuh ba ki pulit ki la leit wad ia utei u briew, uba kren pynbudnam ia ka balang Catholic bad mar kumta, ki la lap ia utei u nongthoh pynjah burom ha ka peij jongu ha facebook. La ialam ia utei uba shah kem sha Jowai, ha kaba la phah eksamin ha ki doktor, halor ka koit ka khiah jongu, namar ba kiba ha iing jongu, ki kam ba u dei uba don jingduna ka bor pyrkhat.  Ha kawei pat ka khubor, la phah sha ka email jong U Rupang, lyngba ka email jong ka AJHSWO, ha kaba la pyni ba u para jong U Ma Rimialson Daw, uba kyrteng U Moonlight Daw, ula pynmih ia ka shithi jing panmap paidbah jongu, da kaba kynnoh ba u hynmen jongu, u dei uba pang bad uba shah sumar ha kine ki sngi, ha MIMHANS, kaba dei ka hospital ia kiba pang khlieh ha Shillong.


Shillong:  Ka Savio Higher Secondary School ka ba don ha 9 mer Baridua Ribhoi District,  ka la rakhe ia ka  Tini Tots Day  myn hynnin ka sngi phyllaw jong kane ka skul.  Ha kane ka sngi la pyniphuh i phieng ia kane ka sngi  da ki programme ba pher bapher  jong  ki khynnah skul jong kane ka skul. Ha ka ne ka sngi la iadon ryngkat lang da ka DC Ribhoi ka kong  R.M Kurbah, ha ka ba ka long kum ka kongsan ha ka jingiadon ryngkat ki Principal jong ki skul ba marjan kum ka kongsan.  Ha kane ka sngi ka kong R M Kurbah ka la pynpaw ia ka jing sngewkmen  haba ka iohi ia ka sap ba ki khynnah kane ka skul bad ka la pynpaw ruh ia ka  jing bynnud jong ka ia ka jing long khynnah. Naka liang ka DC Ribhoi ka la ai mynsiem ruh ia ki nongpyniaid kane ka skul ba kin nang lah shuh shuh  ban kyntiew ia ki sap ki phong ki ba ki khynnah ki don. Ha kane ka sngi ka D.C Ribhoi  ka la plie ruh ia ka Science and Arts Exhibition ba la pynlong da ka Savio School, ha ka ba la pyni nam ia ka jing stad science ba mynta bad ruh ia ki jing buh jing sat ki por barim ki riam tynrai bad ki jing shet tynrai ka thainn shatei lam mihngi.